Lelaki Ni Kongsi Cara Bersenam Untuk Sihat & Nampak Awet Muda. Orang Perempuan Mesti Suka Ni!

Bila ditanya secara rambang, siapa ingin kelihatan cantik, sihat & kurus? Rata-rata semua orang dengan spontan akan angkat tangan tanpa perlu fikir panjang. Tapi lain pula situasinya, bila diajukan soalan siapakah  pula di sini yang rajin bersenam untuk sihat?

Kebiasaannya, ramai antara kita merasa ‘liat’ untuk menggerakkan tubuh untuk melakukan aktiviti yang mengeluarkan peluh. Walau pun hakikatnya semua sudah maklum akan kepentingan dan kebaikan senaman tersebut.

Istimewanya juga dengan bersenam, anda bukan sahaja akan menjadi kurus malah akan terlihat awet muda dan sihat! Wow, hebat bukan? Nak tahu rahsianya, ikuti perkongsian Hafiz Sulaiman yang juga menggelar dirinya sebagai pejuang kesihatan. Jom semak!

Okay ni nak kongsi sedikit tip bersenam untuk kurus, dan juga untuk kesihatan:
1) Pernafasan.

Ini teknik pernafasan power yang sangat efektif untuk tingkatkan prestasi dan ketahanan. Dalam posisi duduk, Tarik nafas sedikit dalam dan hembus. Ulang secara berterusan 30-50kali. Anda mungkin akan sedikit mamai, kebas-kebas atau mengantuk. Ianya perkara biasa kerana badan dan otak anda mula tepu dengan oksigen. First timer mungkin juga akan alami keletihan/sakit otot rusuk yang akan hilang selepas sehari dua.

Teknik ini mengoptimakan ruang “dead space” paru-paru serta menyediakan oksigen yang cukup untuk senaman berat yang akan anda lakukan seterusnya. Terima kasih kepada pakcik Wim Hof atas ilmu yang berguna ini.

2) Senaman Untuk Kurus, Sihat dan Awet Muda
“SENAMAN KEKUATAN”.

Lupakan senaman aerobic yang lama dan repetition banyak kali. Ia meningkatkan stres badan menyebabkan gangguan kepada keseimbangan badan. Elakkan bersenam melebihi sejam sebaiknya.

Anda seharusnya menumpukan pada senaman intensiti tinggi dalam jangka waktu yang pendek. Kaedah interval HIIT seperti TABATA juga bagus namun saya nasihatkan, yang baru mula boleh cuba kaedah PACE yang lebih mudah dahulu.

Saya biasanya gabungkan senaman kekuatan buat secara interval. Buat 20 ulangan dan rehat 20 saat. Jangan rehat lama-lama, anda akan hilang kelebihan senaman interval dengan rehat yang panjang.

Antara yang saya suka senaman kekuatan+ interval ini kerana lemak bukan sahaja dibakar ketika bersenam tapi juga selepas bersenam malah ketika anda tidur!

Antara kelebihan lain senaman jenis kekuatan:

Teringat pula 7 tahun lepas pakcik makcik di Klinik Kesihatan senyum kambing pula bila dinasihatkan angkat berat. Guna botol air mineral 1.5 liter saja tak susah..bersenam ikut kemampuan ya.

3) Fokus Bahagian Senaman.

Jika anda bersenam untuk kecantikan (aesthetic),fokus pada otot-otot kecil seperti otot abdomen(perut), biceps dan triceps. Senaman otot perut juga membantu menguatkan otot “core” selain senaman otot belakang, punggung yang meningkat stability badan.

Namun perlu anda ingat, senaman otot kecil tidak akan menampakkan hasil aesthetic sekiranya peratusan lemak badan anda tinggi. Otot six pack anda akan tenggelam di sebalik lautan lemak yang tebal.

Saya lebih suka buat senaman otot besar dengan senaman seperti push up (pumping) dan juga squat ( free squat atau guna pemberat). Lagi besar otot lagi cepat kurus.. Bagi kaum wanita tak perlu risau otot membesar macam seladang. Hormon testosterone wanita tak cukup tinggi untuk besarkan otot.

4) Waktu Bersenam.

Saya suka waktu pagi sebelum sarapan.
Ataupun waktu sebelum berbuka puasa.

Ini adalah waktu kurang gula dan badan akan bakar lemak dengan pesatnya.
-Perhatian jika anda tidak ketoadaptif (otak mampu menggunakan lemak sebagai tenaga), elakkan senaman berat ketika gula kurang-

Jangan amalkan jika sakit kepala atau ringan kepala, anda mungkin pitam.

Bahkan jika anda jatuh sakit yang teruk, elakkan senaman waktu ini. Berikan rehat yang secukupnya kepada badan anda. Stress kerana sakit akan sebabkan badan anda menyimpan lemak dan air menerusi peningkatan hormone stress(kortisol).

Anda tidak mahu tambahkan stress lagi menerusi bersenam pada waktu sakit.

5) Pemakanan untuk kurus.

Ini saya selalu cerita dalam artikel-artikel lama saya. Kali ni spesifik pemakanan waktu bersenam (macronutrient timing).

Jangan makan sejurus selepas bersenam berat kerana darah akan mengalir banyak ke bahagian otot untuk membekalkan oksigen yang sangat banyak diperlukan selepas bersenam. Kurang pengaliran darah ke sistem pencernaan akan mengakibatkan ketidakhadaman dan mengganggu sistem pencernaan.

Lepas bersenam saya biasa ambil protein senang serap seperti protein whey. Selepas sejam dua makan real food. Waktu paling bagus makan karbohidrat juga ialah selepas sejam dua bersenam. Sekurangnya nasi yang anda makan itu boleh lah digunakan sebagai bahan bakar, bukannya disimpan sebagai lemak.

Dulu-dulu zaman jahilliyah, saya guna protein CASEIN waktu berpuasa atau sebelum tidur. Casein ini bila bercampur dengan asid perut jadi macam ketulan susu dalam perut, susah dicerna dan diserap. Kononnya, slow releasing protein ni baguslah, bekalan protein yang berterusan tak diserap cepat. Amaran: Protein casein antara makanan paling utama menyebabkan KEROSAKAN USUS selain gluten. Anda berisiko mendapat masalah ketidakhadaman, “angin”, masalah sendi, penyakit alergi,autoimmune dan macam-macam lagi. Selamat tinggal casein.

Sumber : Hafiz Sulaiman


Bila Sama-Sama Kerja, Urusan Rumah Tangga Ni Kenalah Bahagia Dua.  Tak Susah Pun, Cuma Perlu Kerjasama & Sikap Tanggung Jawab Suami Isteri

Suami isteri haruslah bekerjasama antara satu sama lain terutama dalam bab menguruskan rumah tangga. Sering kali berlaku, bila mana pulang dari kerja, si suami berehat sambil menonton tv atau bermain telefon. Manakala si isteri bertungkus lumus menyiapkan hidangan di dapur. Sedangkan dua-dua bekerja dan kepenatan.

Sepatutnya si suami membantu isteri, tidak pandai memasak tak bermakna anda boleh lepas tangan. Memadai membantu apa yang patut. Demikian juga dalam bab pengurusan rumah tangga yang lain.

MANA CUKUP MASA NAK BUAT SEMUA KERJA

” Bang baju nanti hantar dobi la I tak sempat nak basuh”

” B kita makan luar lah, sayang tak larat lah nak masak “

Tak asing lagi pada masa kini suami isteri sama sama bekerja. Bila masing masing ada kerjaya mesti akan ada satu masalah, iaitu pengurusan masa untuk urus kan rumah tangga dan anak anak.

Mula lah drama dan ada yang membawa kepada pergaduhan dan perselisihan faham. Suami menuding jari kepada isteri, isteri tuding jari pada suami.

Silap hari bulan mahu melayang periuk belanga. Untuk penyelesaian ramai yang pilih jalan makan kat luar je lah. Baju kita hantar dobi. Bila tak buat kerja sama sama dan makan air tangan isteri atau suami itu yang buat hilang kemanisan rumah tangga.

Jom saya share kan macam mana untuk kita sentiasa cukup masa untuk urus rumah tangga bersama sama.

1. BUAT JADUAL KERJA RUMAH

Hidup sebagai suami isteri kenalah tolak ansur, kena saling bantu membantu. Untuk memudahkan urusan kita buat jadual kerja untuk memastikan rumah tangga diselaras dengan baik.

Isteri dah balik rumah memasak dan jaga anak, kita tolong isteri lipat baju dan mop lantai. Bila buat kerja sama sama dan saling bantu membantu ini akan dapat menambah keharmonian rumah tangga.

2. SIAPKAN BARANG MASAK

Nak masak ni mudah, nak siap kan barang tu yang leceh. Mana nk keluarkan lauk basah, nak kupas bawang nak siang ikan. Untuk lancarkan kerja ni mudah sahaja. Buat siap siap bila nak masak terus keluar dan campakan dalam kuali tadaaa siap masak.

Luang masa hujung minggu untuk kupas bawang, mesin cili, siang ikan dan sebagainya. Masukan dalam bekas kecil untuk satu kali memasak.

Kisar cili, bawang merah, bawang putih siap siap. Simpan dalam bekas, nak balik masak senang dan jimat masa. Boleh juga masak cili kering dan bawang sebagai pes. Nak masak tinggal masukan je lauk basah.

Ayam, ikan udang, daging dan lauk lauk yang lain bungkus dalam bekas kecil untuk satu bahagian masakan. Inshaallah lebih cepat kita boleh siap kan masakan.

3. PERSIAPAN PAKAIAN

Ini lah yang paling ngeri bila baju dah belonggok setinggi gunung, mana yang tak basuh lagi mana yang dah basuh tak berlipat. Boleh lemas dalam kain baju.

Mudah je, bila kita bekerjasama semua kerja akan jadi mudah. Isteri dah basuh kita tolong sidai, tak jatuh maruah jiran nampak kita sidai baju bini.

Bila suami dah tolong sidai, isteri tolong angkat, masa malam kita lipat sama sama sambil tengok tv. Inshaallah yang berbukit tu akan jadi tanah rata.

Bila bab urusan rumah tangga ni, tak susah cuma perlu kerjasama dan sikap tangungjawab suami dan isteri. Bila kita bersama lakukan kerja jadi lebih cepat dab menambah nilai kasih sayang dalam keluarga.

– Ariff Ismail –


“Kulit Putih, Mata Cantik. Handsome Boy Ni.” 42 Jam Bertarung, Balkisyh Semundur Khan Selamat Bersalin Anak Ketiga!

Pelakon Balkisyh Semundur Khan baru-baru ini selamat melahirkan bayi ketiganya.

Bayi lelaki yang diberi nama Muhammad Nor Qaiyfaal Khan itu dilahirkan seberat 2.6 kilogram.  kira-kira jam 12.09 pagi pada 9 Februari lalu.

“Assalamualaikum semua. Alhamdulillah saya telah selamat melahirkan ‘baby boy’ pada tarikh 09/02/2022 jam 12.09 pagi seberat 2.68kg setelah 42 jam bertarung,” ujarnya menerusi kapsyen.

Lebih mengujakan apabila anak lelaki Balkisyh turut berkongsi  tarikh lahir anak sama dengan ulang tahun kelahiran suaminya, Mohd Nazri Zakaria.

“Allamdulilah selesai sudah register nama baby hari ini, Muhammad Nor Qaiyfaal Khan. Masa Lahir Baby : 12.09. Tarikh Lahir Daddy : 12.09. Alhamdulillah kebetulan, syukur,” Kongsi Balkish lagi.

Pelakon Mok Cun ini mendirikan rumah tangga bersama Mohd Nazri pada 26 Disember 2020 di Jabatan Agama Islam Wilayah Persekutuan (JAWI).

Dia sebelum ini pernah mendirikan rumah tangga buat pertama kali pada 2007 dan bercerai pada 5 September 2017.

Hasil perkahwinan tersebut, dia dan bekas suami dikurniakan dua cahaya mata iaitu Nur Qalesya dan Muhamad Nor Qaisyh Khan.

Follow dan subscribe Youtube Channel @BintangKecilMy
#BintangKecilMy #BintangKecil #KitakanJuara


Asyik Tanam Kesum Tak Jadi, Ini Tip Cara Guna Pasu. Rupanya Ini Rahsianya Kekal Subur.

Daun kesum ini adalah antara tanaman yang wajib ditanam di halaman rumah di dalam pasu. Ia merupakan bahan masakan yang menjadi penyedap masakan terutama masakan asam pedas dan laksa.

Jika sebelum ini asyik beli di kedai apa kata cuba menanam pula.

Cara nak tanam bukan susah tapi kena ada ilmu sikit.

Nak tahu, caranya, ikuti perkongsian lelaki ini menerusi facebook miliknya, Mohd Amri.

Ikuti lanjut caranya:

TIPS MUDAH TANAM KESUM DALAM PASU.

Bahan:

1. Kesum
2. Tanah campuran
3. Baja TPF atau baja AB, atau mana mana baja yang sesuai.
4. Kawalan serangga terutama untuk kawal bena putih.

CARA TANAM:

1. Ambil beberapa batang pokok kesum. Boleh didapati sama ada dari lebihan yang beli di pasar, atau boleh didapati di mana mana sahaja, minta izin dahulu.

2. Buang daun-daun yang kering, lurutkan sahaja. Boleh patahkan juga cabang-cabang muda.

3. Pastikan cabang-cabang tiada bena putih. Saya akan buat semburan terus untuk kawalan bena putih.

4. Sediakan tanah campuran. Sebaiknya jangan isi sebarang baja lagi. Cucuk batang kesum yang dibuat pada langkah 1.

5. Cucuk banyak-banyak, supya memenuhi pasu. Baru nampak banyak bila dah membesar nanti. Hehe.

6. Setelah cucuk, terus siram air kosong sampai lencun dan letakkan di bawah pokok lain atau bahasa mudahnya tempat redup selama 9-10 hari sehingga pokok tegak.

7. Kebiasaannya, 4 hari pertama pokok akan layu sebab baru dipindah ke tempat baru. Tunggu dahan yang dicucuk tadi tegak. Maksudnya, akar dah keluar.

8. Setelah pokok tegak, barulah siram air baja TPF mengikut sukatan oleh pihak penjual. Atau boleh tabur mana-mana baja yang dibeli, mengikut sukatan.

9. Jangan lupa bagi air yang cukup, jangan biarkan pokok kesum kering. Pokok kesum sinonim dengan pokok kuat “minum” air.

10. Kawalan seperti bena putih boleh dilakukan seminggu sekali sama ada menggunakan cuka kayu atau mana mana bahan yang sesuai.

Selamat mencuba!

Sumber: Mohd Amri


Itulah Berkat. Menarik Perkongsian Dari Anak Lelaki Ni Bila Berbakti Pada Ibu!

Benar, semua antara kita mahukan keberkatan hidup dari Allah. Bila dapat berkat Allah, itu bermakna walau sedang dalam kepayahan dan kesusahan sekali pun, ianya dapat dilalui dengan tenang.

Berkongsi kisah hidup berkenaan berkat ini dari ustaz Abu Hurairah Asifah ini, elok juga dijadikan panduan bersama. Jom semak apa kisahnya itu.

Mak telefon 6.30 pagi. Minta hantarkan ke stesen bas. Mak nak ke Tanjung Malim, tempat lama mak.

Esok ada majlis bacaan Al-Quran. Itulah mak. Hidupnya suka berjemaah dengan kawan-kawan. Menghiburkan hati dengan Al-Quran.

Saya tengok meter minyak dah kuning. Kena isi jap lagi ni. Tengok dompet ada RM50 saja. InsyaAllah, cukuplah ni.

Sampai stesen bas, mak tanya.

"Amat ada duit tak? Nak tambang. Umi dah takde duit"

Allahu. Bersalah rasa tak bagi lagi duit belanja. Saya terus ambil RM50 tadi dan bagi pada mak.

"Eh? RM10 dah la mat. Buat tambang je"

"Takpe umi. Ambillah. Ada rezeki lain ni"

Itulah jawapan saya. Buat penyejuk hati.

Mak berlalu. Tinggallah saya nak patah balik ke rumah. Minyak betul-betul ke bawah palang. Gerak ni tak tahulah sampai ke tak.

Sedang nak jalan, saya nampak satu kereta tepi jalan tersadai. Ada seorang wanita. Ada anak yang sedang pakai baju sekolah. Nak pergi sekolah rasanya ni. Saya terus datang dan tegur.

"Maaf, kenapa cik?"

"Oh. Saya punya kereta tiba-tiba mati. Tak boleh hidup langsung"

"Oh. Saya cuba boleh?"

Saya pun cuba start. Tak boleh. Saya buka bonet, check bateri semua. Rasanya, bateri ni kong. Saya terus bawa kereta dekat. Tukar bateri saya ke dia. Boleh start. Saya tukar balik bateri ke saya. Sementara ni, kereta dia boleh jalan lagi asalkan jangan matikan enjin.

"Cik nak hantar sekolah ke?"

"Ha ah. Nak singgah kedai ni beli roti, tiba-tiba mati"

"Oh. Bateri kong ni. Tapi jangan matikan enjin. Selesai hal anak, terus ke bengkel atau kedai bateri ya"

"Ok. Berapa ni?"

"Eh tak payahlah. Yang penting anak nak ke sekolah tu"

"Eh? Jangan macam tu. Jap"

Dia buka dompet, keluarkan RM100. Dia hulur ke saya.

"Eh cik. Jangan. Saya nak bantu je"

"Tolonglah terima. Encik dah bantu saya ni. Saya tunggu sini dah lama. Suami pun tak jawab call. Saya pening sangat. Mujur encik ada. Ambillah. Boleh?"

Saya ambil dengan penuh terharu.

Itulah berkat. Itulah yang Allah nak kita belajar dalam hidup. Memang susah. Memang payah.

Namun, hidup ini kan ada Allah?

Terima kasih Allah.


Konsisten 2 Minggu, Boleh Turun 2 Kg! Caranya Hanya Minum Ni.

Jom cuba cara ini untuk ibu-ibu yang ingin turunkan berat badan tapi masih belum berhasil. Mana tahu serasi dengan anda dan semoga impian untuk memiliki berat badan ideal dapat dimiliki. Dapatlah kiranya bergaya di hari raya nanti.

Jadi jom semak apa yang perlu anda amalkan dan sebelum memulakannya jangan lupa timbang dahulu berat badan dan lihat perubahannya setelah 2 minggu.

•• kalau konsisten 2 minggu boleh turun 1.5kg/2kg

bahan :

1. halia ( besar tapak tangan )
2. bawang putih ( 2 labu )
3. lemon ( 1biji sederhana )
4. madu ( untuk maniskan sedikit jamu ) ( 10 sudu )

cara cara :

1. Kupaskan kulit bawang putih, halia , (lemon just buang yang hitam2 sikit2 tu if ada.. )

2. Potong kecil kecil, masukkan dalam blender.

3. Masukkan air dalam blender sama banyak dengan isi.

4. Blender lama lama , biar betul betul haluss .. (bila dah nampak halus, tambah secawan air lagi dalam blender, dan continue blender )

5. Sediakan periuk, dan masukkan yang dah diblender tadi.. masak biar naik buih2.. bila naik buih2 masukkan secawan air kosong.

6. Tutup api dan tapiskan dalam bekas.

7. Patinya jangan amik ya.. buang je.. amik airnya saja.

8. Lepas siap ditapis, tutup biar sejuk sebentar. lepas sejuk, masukkan dalam peti ais.. if tak masukkan pun xpe.

Cara minum :

2sudu pagi ( 7/8pagi )
2sudu malam ( 10/11malam )

……minum selepas 30/1jam makan

** madu letak selepas ditapis

sumber : Eyka Myka Via MAHN


Bila Kepala Berpusing Dan Tak Boleh Bangun, Ini Antara Tanda Vertigo. Ikuti Nasihat Dr Ini.

Anda mungkin mengalami vertigo?

“Kepala saya yang berpusing ini dah berhari-hari macam ini, tak berkurang langsung. Macam nak pecah kepala!”

Pernahkah anda alami masalah pening kepala, tidak boleh langsung membuka mata, terasa seperti berpusing-pusing dunia ini?

Nah, ini info ringkas tentang masalah pesakit vertigo!

Vertigo ialah masalah umum yang dialami oleh kira-kira 40% orang sekurang-kurangnya sekali dalam hidup mereka.

Ia akan menyebabkan pesakit berasa seolah-olah diri sendiri atau keadaan sekeliling mereka berpusing.

Sesetengah penyakit, jangkitan, trauma kepala dan proses penuaan semulajadi boleh menyebabkan perubahan dalam keseimbangan telinga dalam.

Walaupun gejala ini mungkin hanya berlaku selama beberapa jam atau hari, namun simptom mungkin boleh berlarutan selama bertahun-tahun jika tidak didiagnos dan dirawat!

Masalah ini boleh dibantu dengan kaedah perubatan, pembedahan atau pemulihan vestibular.

Apa simptom-simptom yang akan dialami pesakit?

Anda mungkin akan mengalami gejala seperti ini :

Loya
Muntah
Kepala seperti berpusing
Tidak boleh langsung membuka mata akibat terlalu pening
Berpeluh
Keresahan
Debaran jantung

Jika berlaku kepada anda, apa perlu anda lakukan? Ikut petua pertolongan cemas ini:

Bertenang, jangan panik.

Cari kedudukan yang selesa untuk duduk sementara menunggu bantuan.

Dapatkan segera bantuan perubatan jika anda diserang vertigo akut bersama muntah, masalah pertuturan dan rasa lemah.

Hendaklah mendapat nasihat doktor sebelum mengambil sebarang ubat.

Jika sedang memandu, berhenti dan letakkan kereta di tempat yang selamat dan minta bantuan.

Jika masalah yang anda sedang alami tidak berkurang, hentikan rawatan di rumah, jumpalah kami di hospital.

Bila sihat, syukur.
Bila sakit, jumpa doktor.

Kredit: Dr Ezairy M.Sallih
Doktor telinga, hidung, tekak, kepala & leher (ENT)


Simpan Duit Dalam Tin Biskut. Remaja Sindrom Down Kerugian RM3,000, Duit Hangus Dalam Kebakaran!

Malang tidak berbau, tiada siapa menyangka duit yang dikumpul dari hari ke hari sejak sekian lama, akhirnya lebur begitu sahaja selepas rumah yang dihuni terbakar. Apa yang lebih menyedihkan, bukan sedikit jumlah wang yang telah disimpan di dalam tin biskut tersebut dan dianggarkan kira-kira RM3,000.

Wang itu adalah milik remaja sindrom down yang dikenali sebagai  Muhammad Amzar Haziq Mohd Azlan,13. Ini sebagai mana memetik laporan berita di portal Sinar Harian.

Kira-kira RM3,000 duit simpanan seorang remaja sindrom down yang disimpan dalam tin biskut untuk membeli telefon pintar hangus selepas rumahnya di Felda Lubok Merbau, dekat sini terbakar pada pagi Sabtu.

Duit milik Muhammad Amzar Haziq Mohd Azlan,13, itu semua habis terbakar dalam kejadian kira-kira jam 10 pagi itu.

“Kejadian berlaku dengan pantas dan semua dokumen penting seperti kad pengenalan memang tak sempat diselamatkan. Duit simpanan Muhammad Amzar Haziq sebanyak RM3,000 yang mahu digunakan untuk membeli telefon pintar juga hangus.

Ghazali hadir menyampaikan sumbangan daripada Rapat bagi membantu meringankan beban Sopiah sekeluarga.

Syukur Keluarga Selamat

Sopiah berkata, walaupun tidak dapat menyelamatkan barang dan perabot di rumahnya yang terbakar, dia bersyukur kerana semua ahli keluarganya selamat.

Katanya, semasa kejadian, anak-anaknya tidak berada di rumah dan dia pula tidak mampu menyelamatkan barang-barang untuk dibawa keluar dari rumah tersebut kerana api sedang marak.

“Buat masa ini saya tinggal dahulu di rumah anak yang berada di belakang rumah terbakar ini.

“Apapun, saya bersyukur kerana tidak berlaku tragedi yang tidak diingini. Mujur kebakaran ini disedari awal dan saya serta cucu-cucu sempat menyelamatkan diri,” katanya.

Jom turut serta bersama e-keluargagader Bonding Day #dirumahaje secara virtual!
Bukan sahaja dapat eratkan hubungan dengan keluarga tersayang, tapi boleh lakukan aktiviti yang menceriakan bersama-sama. Hadiah menarik menanti anda sekeluarga!


Macam-macam Sos Tersusun Dalam Rak Baru Nampak Kemas. Nak Buatnya Senang, Modal Pun RM 10 Je!

Memikirkan cara terbaik untuk menyusun atur beberapa jenis botol sos yang sedia ada di dapur, boleh pening kepala juga dibuatnya.

Mana hendak diletakkan sos cili, sos tiram, sos lada hitam, botol kicap dan beberapa jenis sos yang lainnya.

Kalau ditempatkan di atas meja makan, menjadi sempit pula, kalau diletakkan di dalam kabinet sukar pula dicapai. Malah kalau hendak disimpan di dalam peti sejuk, menjadi sarat pula peti sejuk dengan makanan-makanan lain.

Jadi apa kata, usahakan untuk melakukan DIY yang cukup ringkas ini dengan bermodalkan RM 10.50 sahaja.

Bukan sahaja murah, malah hasilnya memang wow. Bekasnya cantik, dan paling penting mudah diangkat jika ingin dijadikan sebahagian elemen dekorasi di ruang dapur.

Nak tahu bagaimana cara membuatnya, ini dikongsikan langkah demi langkahnya oleh Noriza Zainal Abidin. Jom semak.

Bahan-bahan yang digunakan :

batang mop 1
hiasan dinding 2
papan pemotong 2

kos 5 brg × rm2.10 = rm10.50

Step 1 : Sediakan bahan-bahan yang diperlukan.

Step 2 : Potong kayu mop ikut saiz papan.

Step 3 : Buangkan plastik merah pada batang mop yang telah dipotong dan kemudian pakukan kayu mop dengan papan hiasan.

Step 4 :Pakukan kiri dan kanan seperti di dalam gambar. Boleh gunakan Tupperware sebagai penahan.

Step 5 : Jadikan papan pemotong sebagai tapak dan paku kiri dan kanan.

Step 6 : Papan kedua ikut individu Sama Ada hendak Jadikan rak bertingkat atau setingkat. Kayu mop dipaku untuk jadikan penghalang.


“Alhamdulillah Syukur. Sepatutnya Hari Ni Last Check Up…” Berkat Hari Jumaat, Anzalna Selamat Bersalin Anak Kedua

Pelakon, Anzalna Nasir selamat melahirkan anak keduanya. Berita gembira itu dimuatnaik menerusi laman Instagramnya.

“Alhamdulillah syukur, Barokah Friday! Our second baby selamat dilahirkan today. It was supposed to be Anzalna’s last check up.

”However, Allah works in a mysterious way,” tulis Finalis Dewi Remaja 2910 menerusi kapsyennya

Sebelum itu, isteri kesayangan Hanif Zaki meluahkan rasa menerusi Insta Storiesnya. Dalam perkongsian tersebut, dia memohon maaf serta mengharapkan semoga urusan bersalin dipermudahkan.

“Kita hanya mampu merancang, Allah yang menentukan segalanya. Minta maaf sekiranya ada buat salah silap.

“Doakan Anzalna dan baby dipermudahkan segalanya. Amin,” coretnya.

Pasangan ini  mendirikan rumah tangga pada tahun 2016. Hasil Perkahwinan tersebut, pasangan ini dikurniakan anak sulung, Muhammad Eidrees pada 31 Mei 2019.


“Menu Pantang Hari Pertama Saya”. Siti Nurhaliza Kongsi Menu Berpantang Anak Kedua, Memang Menyelerakan!

Umum mengetahui semalam bahawa penyanyi terkenal Datuk Seri Siti Nurhaliza selamat bersalin anak kedua iaitu lelaki menerusi kaedah pembedahan di sebuah pusat perubatan di Selangor.

Menerusi entri terbaru penyanyi nombor satu negara, berkongsi meluahkan rasa syukur telah selamat melahirkan anak keduanya.

Alhamdulillah…Allah melapangkan satu lagi nikmat dan peluang untuk saya merasai kehamilan, melahirkan dan kini ‘anakanda’ saya sudah lahir ke dunia.

Alhamdulillah..proses melahirkan semalam baik dan lancar, saya dan bayi juga dalam keadaan ok.

Terima kasih di atas doa semua pihak selama ini, saya yakin apa jua yang saya lalui ini adalah berkat daripada banyaknya doa kalian. Saya sangat bersyukur dan berterima kasih.

MULA BERPANTANG

Beliau juga turut memberitahu akan menjalani tempoh pemulihan diri atau berpantang  agar sembuh dan pulih selepas bersalin dengan mengamalkan amalan berpantang sepenuhnya. Serta memberi tumpuan kepada bayinya untuk menyusu susu ibu sepenuhnya semasa berpantang.

Saya akan menjalani rutin berpantang seperti biasa, fokus kepada bayi dan mahu memastikan keadaan kami berdua akan terus sihat, dipermudahkan semuanya.

Terima kasih sekali lagi di atas setiap doa yang telah dipanjatkan buat saya dan juga ucapan tahniah di atas kelahiran anak kedua saya.

SUKA MENIKMATI LAUK PANTANG

Dalam pada itu, menerusi instastori, Siti turut berkongsi menu berpantangnya pada hari pertama. Melihat beberapa lauk pantangnya sungguh menyelerakan. Menurunya lagi, lauk ketika berpantang adalah antara kegemarannya.

“Masakan daripada @natalismothercare untuk dinner sata memang sedap. Sebab tu saya sUka waktu berpantang. Tq”

3 JAM SEKALI IBU JAGA

Pastinya ramai yang tahu bahawa penyusuan susu ibu amatlah digalakkan bagi setiap bayi. Susu ibu mempunyai banyak khasiat bukan sahaja dari segi nutrisi pemakanan namun juga untuk ketahanan badan.

Malah, hubungan bayi serta ibu amat erat selain ada antara ibu pula dapat menurunkan berat badan dengan cepat hanya menyusukan bayi secara eksklusif.

Beliau juga turut berkongsi memberitahu bahawa bakal berjaga tiga jam sekali. Jelas ia merupakan tempoh kekerapan penyusuan susu ibu buat bayi yang baru lahir.

“Bermulalah fasa 3 jam sekali ibu jaga”

PEMINAT DOA KEMBALI SIHAT

Dalam pada itu meninjau di ruangan komen, rata-rata peminat teruja dengan hari pertama artis kesayangan mereka.

“Tahniah Dato’ Sri, Selamat berpantang.”

“Selamat berpantang tokti…semoga keduanya sihat dan dipermudahkan segala urusan.

“Comel pipi merah!!! Semoga semuanya baik2 sahaja.. inshaAllah… Assalamualaikum baby A…

“Alhmdulillah… tahniah tokti dn suami. selamat berpntang tokti.. smoga cpt smbuh dn sht sllu.. smoga dormudhkn sgalanya buat toktii..


Anak Masih Belum Pandai Bercakap? Amalkan Doa Ini Sebagai Ikhtiar

Pastinya akan hadir rasa bimbang apabila si kecil masih sukar bertutur walaupun sudah berusia 3 tahun. Bertenang, ada cara mengatasi anak lambat bercakap yang boleh dicuba.

Selain faktor semulajadi, punca anak lambat bercakap juga mungkin datangnya daripada kesilapan ibu bapa sendiri.

1. Kurang Terlibat Dalam Perbualan
2. Kurang Pendedahan Pada Perkataan
3. Terlalu Lama Dengan Gajet
4. Mengajuk Anak Bercakap Pelat
5. Pergaulan Yang Terhad
6. Faktor Genetik & Kesihatan

Tip Untuk Anak Cepat Bercakap:
1. Bermain-main dan bercakap dengan anak guna bahasa yang betul.
2. Jangan biarkan anak belajar sendiri bercakap dari TV atau gajet, ia tidak membantu.
3. Tunjuk dan sebut dengan betul perkara yang ada di sekeliling anak sambil bermain.
4. Amalkan doa ini. Insha Allah dengan izin-Nya, anak anda akan mula bercakap dan berkeletah.

Jom kita amalkan doa ni mudah-mudahan jadi lancar.

Artikel Berkaitan


“Dari Atok, Anak, Cucu Segala Awet Muda..”-Netizen Teruja Tak Sangka Naszeli Ngasri Sudah Ada 2 Cucu!

Kebiasaanya bila seseorang itu sudah bercucu, tentu kita dapat membayangkan orang tersebut sudah nampak berusia. Namun berbeza sungguh dengan Naszeli Ngasri, iaitu anak kepada Ngasri Sain dan Habibah Jaafar ini yang nampak begitu muda namun sebenarnya sudah ada dua orang cucu.

Bahkan tidak keterlaluan jika kita katakan seluruh keluarga Ngasri ini semuanya seakan tidak dimamah usia. Apa tidaknya lihat sahaja Bell, Datin Anne  dan Darling, semuanya kekal maintain macam dulu-dulu. Muda sentiasa!

Lantaran itu, bila baru-baru ini Naszeli ada berkongsi beberapa keping gambar dan video dia bersama seorang bayi yang sangat comel telah mencuri tumpuan wargamaya. Melalui perkongsian tersebut, netizen ada yang tidak percaya bahawa Naszeli rupanya bergelar datuk kepada dua orang cucu dek kerana nampak muda.

Bahkan penampilan isterinya juga cukup menarik perhatian, nampak cantik dan muda sekali hingga membuatkan ramai juga yang ingin mencungkil rahsia keluarga ini kekal muda.

Baca artikel menarik lain di sini:


Amalan Rasuah di Malaysia Pada Skala Bahaya, Sultan Nazrin Luah Rasa Bimbang.

Amalan Rasuah di Malaysia Pada Skala Bahaya, Sultan Nazrin Luah Rasa Bimbang.

Perkembangan rasuah di negara ini didakwa semakin membimbangkan apabila dilakukan secara lebih berani dan terang-terangan melalui sindiket dan perancangan yang tersusun.

Masyarakat tidak boleh alpa bahaya rasuah. Malah Perkembangan rasuah di negara ini didakwa semakin membimbangkan apabila dilakukan secara lebih berani dan terang-terangan.

Inilah yang ditegaskan oleh Sultan Perak, Sultan Nazrin Muizzuddin Shah bertitah, amalam rasuah tidak boleh dipandang ringan malah ada yang seolah-olah menidakkan kewujudan gejala rasuah yang kian membarah dalam negara ketika ini.

Baginda bertitah bahawa amalan rasuah di negara ini disifatkan berada pada skala yang membahayakan, berdasarkan teguran laporan Ketua Audit Negara (KAN) secara berulang kali dan pelbagai penemuan dalam Jawatankuasa Kira-Kira Wang Negara (PAC).

“Rasuah mengakibatkan pembangunan tidak lestari, pencemaran alam sekitar, pengagihan kekayaan tidak seimbang dan ketirisan khazanah negara.

“Banyak negara dianugerahi rahmat Ilahi dengan pelbagai sumber kekayaan tetapi kerana rasuah, ada negara yang terbenam dalam kemelut kemunduran, ada negara yang tertimbus dalam lumpur kemiskinan,” titah baginda.

Sultan Nazrin yang juga Timbalan Yang di-Pertuan Agong bertitah demikian ketika menyempurnakan pelancaran buku Korupsi Dan Kemunafikan Dalam Politik Melayu: Perlunya Disegerakan Transformasi Moral-Etika karya tokoh pemikir Islam, Profesor Emeritus Tan Sri Dr Mohd Kamal Hassan di Kumpulan Karangkraf, di sini, pada Khamis.

Sultan Perak, Sultan Nazrin Muizzuddin Shah berkenan melancarkan buku tulisan Prof Emeritus Tan Sri Dr M Kamal Hassan bertajuk ‘Korupsi dan Kemunafikan Dalam Politik Melayu, Perlunya Disegerakan Transformasi Moral Etika’.

Berikut titah penuh baginda:

Bismillahi Rahmani Rahim

Assalamualaikum Warahmatullahi Wabarakatuh

Salam Sejahtera

‘Korupsi Dan Kemunafikan Dalam Politik Melayu: Perlunya Disegerakan Transformasi Moral-Etika’ dihasilkan oleh Profesor Emeritus Tan Sri Dr M Kamal Hassan sebagai sumbangan menyokong kempen memerangi rasuah yang digerakkan oleh Rasuah Busters, bermula pada tahun 2021.

Penulis memilih menukilkan pada halaman pembukaan buku, kata-kata Penyair Mesir, Ahmad Shauqi Bey, petikan: “Bangsa-bangsa akan kekal selagi akhlak mereka utuh; apabila akhlak mereka sudah rosak, mereka pun akan musnah.”

Terdapat elemen keselarian kata-kata Ahmad Shauqi dengan ayat 53 Surah Al-Anfal yang bermaksud: “Sesungguhnya ALLAH SWT sekali-kali tidak akan mengubah sesuatu nikmat yang telah dianugerahkanNya kepada sesuatu kaum, hingga kaum itu mengubah apa yang ada pada diri mereka sendiri.”

Juga dengan ayat 11, Surah Ar-Rad yang bermaksud: “Sesungguhnya Allah tidak mengubah keadaan sesuatu kaum sehingga mereka mengubah keadaan yang ada pada diri mereka sendiri.”

Dalam prakata buku, terkandung catatan yang mencerminkan rasa jijik, marah dan muak penulis dengan dua fenomena dalam masyarakat Muslim di Malaysia masa kini.

Pertama: Korupsi politik dan kemunafikan parti-parti politik Melayu dan ahli politik. Kedua: Perpecahan dan fragmentasi politik dalam masyarakat Muslim yang telah membawa negara kepada keadaan paling memalukan dengan politik yang tidak bermoral dan tidak beretika, di samping perpecahan masyarakat Muslim yang parah.

Kata penulis, “Budaya politik, sistem politik, tingkah laku politik Melayu yang sudah menjadi korup ditambah pula dengan perpecahan dalaman yang semakin melebar memerlukan langkah-langkah transformasi yang komprehensif, asasi dan segera.

“Langkah-langkah transformasi itu mestilah berlaku pada tahap yang paling asasi iaitu pada tahap kesedaran kerohanian, moral dan etika (yang terbit dari hati/kalbu) para pemimpin, pengikut, kader-kader (anggota sesebuah parti politik) dan penyokong politik.

“Satu paradigma transformasi kepimpinan yang baharu mesti diwujudkan kerana sistem dan paradigma kepimpinan yang lama, pada hemat saya (penulis), telah ternyata gagal dengan akibat-akibat yang sangat negatif ke atas umat Islam dan negara Malaysia.”

Penulis memilih dua kata kunci, korupsi dan kemunafikan, secara berani, mengaitkan dua kata kunci tersebut dengan politik Melayu, sebagai tajuk buku. Orang Melayu, untuk sekian lama, dikenali dengan budaya berkias, bertamsil (perumpamaan), beribarat dan bergurindam.

Kerana mahu menjaga hati dan perasaan, orang Melayu lazimnya amat berhati-hati ketika mahu menyuarakan teguran, malah bersedia memukul anak sendiri meskipun marahnya pada menantu.

Sesungguhnya, pendekatan penulis, merupakan pendekatan baharu di luar norma – di luar kotak budaya bangsa. Penulis berkemungkinan menghadapi risiko tidak disenangi oleh sebahagian daripada masyarakat Melayu, terutama yang terasa pedasnya cili.

Namun penulis bersedia menghadapi risiko tersebut kerana mahu bangsanya disentakkan, agar bangun dari lena dan leka; semoga segera sedar bahawa bangsanya dan negaranya sedang menghadapi virus penyakit yang sangat memudaratkan; jauh lebih berbahaya daripada serangan virus Covid-19.

Beta memilih menumpukan huraian mengenai rasuah. Rasuah ditakrifkan sebagai perbuatan salah guna kuasa untuk memperkaya atau memberikan kelebihan kepada individu, anggota keluarga, dan kenalan rapat ketika seseorang itu diamanahkan dengan tanggungjawab untuk mentadbir urus sumber awam.

Profesor Emeritus Dr Petrus van Duyne, penyelidik tersohor jenayah ekonomi, penyeludupan wang dan rasuah dari Tilburg University mentakrifkan rasuah secara saintifik.

Rasuah (ditakrifkan sebagai) satu kemungkaran atau kerosakan dalam proses membuat keputusan di mana seseorang pembuat keputusan bersetuju untuk menyimpang atau melakukan penyelewengan daripada kriteria yang ditetapkan dalam membuat keputusan, sebagai pertukaran untuk ganjaran atau untuk janji atau jangkaan ganjaran. Motif ini mempengaruhi pembuat keputusannya dan tidak boleh menjadi sebahagian daripada justifikasi keputusan.

Transparency International menggariskan misi: Rasuah menjejaskan kerajaan yang baik, secara asasnya memutarbelitkan dasar awam, mencetuskan kepada penyelewengan sumber dan merugikan golongan miskin. Untuk mengawalnya, ia hanya boleh dibuat dengan kerjasama pelbagai pihak berkepentingan dalam sistem integriti, termasuk yang paling penting negeri, masyarakat sivil dan sektor swasta.

Setiausaha Agung Pertubuhan Bangsa Bersatu, Ban Ki-Moon pada September 2007 menyatakan: Rasuah menjejaskan demokrasi dan kedaulatan undang-undang. Ia membawa kepada pelanggaran hak manusia. Ia menghakis kepercayaan orang ramai terhadap kerajaan. Ia boleh membunuh.

Rasuah dikenal pasti sebagai salah satu sebab utama yang membantutkan pertumbuhan ekonomi, menghilangkan minat pelaburan asing, meningkatkan kos pentadbiran dan urus niaga, menidakkan rakyat daripada mendapat perkhidmatan, serta mendorong berlakunya ketidakstabilan politik.

Rasuah mengakibatkan pembangunan tidak lestari, pencemaran alam sekitar, pengagihan kekayaan tidak seimbang dan ketirisan khazanah negara. Banyak negara dianugerahi rahmat Ilahi dengan pelbagai sumber kekayaan, tetapi kerana rasuah, ada negara yang terbenam dalam kemelut kemunduran, ada negara yang tertimbus dalam lumpur kemiskinan.

Kekayaan negara disalah guna – hasil mahsul lesap. Akibatnya, kemunduran terus melanda, kemiskinan terus merebak. Apabila tidak ada kesungguhan untuk membanteras rasuah, perlakuan rasuah akan tumbuh melebar, subur membesar, lalu diterima sebagai norma dan akhirnya meresap menjadi budaya, akhirnya memusnahkan sesebuah negara bangsa.

Sesuatu penyakit akan dapat dirawat jika pesakit menyedari badannya berpenyakit, mengakui dia menghidap penyakit, bersedia membenarkan tubuh badannya diuji, diperiksa dan dinilai, terbuka menerima nasihat, teguran dan preskripsi, serta lebih utama, bersedia menerima rawatan walaupun terpaksa mengambil ubat yang pahit.

Rasuah ialah penyakit dalam masyarakat, penyakit bersifat barah, penyakit yang menjalar sedikit demi sedikit, merosakkan satu persatu organ organisasi, hingga akhirnya melumpuhkan organisasi dan membawa maut jika dibiarkan merebak tanpa disegerakan rawatan kemoterapi.

Daripada 180 buah negara yang dilakukan penilaian oleh Transparency International, Malaysia jatuh daripada kedudukan ke-57, mencatat skor 52 pada tahun 2020, ke kedudukan ke-62 mencatat skor 48, pada tahun 2021. Kini, Malaysia dikelompokkan dalam kumpulan dua per tiga negara yang mencapai skor di bawah 50.

Oleh yang demikian kita tidak boleh memandang ringan, bersifat leka, memilih melakukan penafian, memikirkan segala justifikasi – bersilat dengan segala helah mahu menindakkan kewujudan gajah rasuah di hadapan mata.

Penilaian keadaan rasuah, wajib dilakukan secara jujur – secara ikhlas, secara objektif – secara fakta, dijadikan bukti bahawa kita sangat serius mahu membendung, malah berhasrat mahu memerangi dan menghapuskan rasuah. Kita wajib bersifat berani mengakui, realiti sedang berlakunya amalan rasuah pada skala yang membahayakan, berdasarkan berulang kali teguran yang terkandung dalam laporan Ketua Audit Negara dan pelbagai penemuan Jawatankuasa Kira-Kira Wang Negara (Public Account Committee).

Di samping itu, bilangan aduan serta rungutan yang dilaporkan kepada Suruhanjaya Pencegahan Rasuah Malaysia (SPRM) serta pelbagai agensi dan jabatan, subjek yang terkandung dalam surat layang, berita yang terpapar dalam media, dan isu yang diuar-uarkan dalam media sosial, hendaklah dijadikan cermin dan dianggap petunjuk kepada situasi rasuah yang berlaku.

Malah jalan raya berlopak, longkang tersumbat, bangunan runtuh, bumbung bocor, pencemaran alam, penerokaan haram, rumput dan taman yang tidak terurus, masing-masing mempunyai bahasa tersendiri, menyampaikan mesej akan standard tadbir urus yang sedang berlaku.

Sikap dan tindak balas terhadap perkara berkaitan akan menentukan sama ada amalan rasuah mahu dibendung secara bersungguh atau dilakukan sekadar melepaskan batuk di tangga. Sifat responsif, segera melakukan pembetulan bukan sahaja dapat membendung salah laku tadbir urus, malah akan meningkatkan keyakinan dan kepercayaan rakyat kepada kerajaan.

Rasuah bukan fenomena baharu. Dokumen tertua menyentuh subjek rasuah ditemui terkandung dalam Arthasastra, tulisan BC Kautilya di India, pada tahun 300 sebelum Masihi. Kautilya, mengenal pasti 40 kaedah salah guna wang yang dilakukan oleh pegawai awam untuk kepentingan peribadi.

Ditemui dalam nota Kaultitya catatan berikut: “Mustahil (seseorang) tidak merasai madu atau racun yang terdapat di hujungnya lidah, jadi tidak mungkin seseorang penjawat awam tidak ‘makan’ sekurang-kurangnya sedikit hasil raja (kerajaan). Sebagaimana ikan di dalam air, tidak mungkin dapat dipastikan sama ada ia minum atau tidak air itu, maka bagi pekerja kerajaan tidak dapat diketahui sama ada mereka ada mengambil wang kerajaan (untuk diri mereka sendiri).”

Di negara China, Dinasti Qing pada tahun 220 sebelum Masihi mengenal pasti konsep rasuah dan mengenakan hukuman berat terhadap mereka yang melakukannya. Hakikat yang wajib direnungi dan difahami, godaan berunsur rasuah berkembar dengan penciptaan manusia. Godaan berunsur rasuah merupakan godaan pertama yang dihadapi oleh manusia pertama ciptaan Ilahi.

Rasuah berjaya bertapak, apabila amanah dipinggirkan. Kealpaan pertama meminggirkan amanah, dikisahkan untuk dijadikan peringatan dan pengajaran dalam ayat 115 Surah Taha yang bermaksud: “Dan sesungguhnya telah Kami perintahkan kepada Adam dahulu, maka ia lupa (akan perintah itu), dan tidak Kami dapati padanya kemahuan yang kuat.”

Perintah yang dimaksudkan terkandung dalam ayat 35 Surah Al-Baqarah yang bermaksud: “Dan kami berfirman: Hai Adam, diamilah oleh kamu dan isterimu syurga ini, dan makanlah makanannya yang banyak lagi baik di mana-mana sahaja yang kamu sukai, dan janganlah kamu dekati pohon ini, yang menyebabkan kamu termasuk orang yang zalim.”

Ketika ALLAH SWT murka kepada Nabi Adam AS kerana terpengaruh dengan godaan iblis, baginda berada dalam kesenangan syurga, dilimpahi nikmat yang dijamin oleh Ilahi seperti maksud yang terkandung dalam ayat 118 dan 119 Surah Taha: “Sesungguhnya kamu tidak akan kelaparan di dalamnya dan tidak akan bertelanjang. Dan sesungguhnya kamu tidak akan merasa dahaga dan tidak akan ditimpa panas matahari.”

Nabi Adam AS terpedaya dengan godaan iblis sedangkan ALLAH telah memberikan peringatan dalam ayat 117 Surah Taha bahawa “Iblis ialah musuh”. Baginda tertewas oleh janji palsu iblis untuk memberikan kuasa, janji palsu “pengekalan kuasa”, seperti yang terkandung dalam ayat 120 surah berkaitan yang bermaksud: “Kemudian syaitan membisikkan fikiran jahat kepadanya, dengan berkata: Wahai Adam! Mahukah aku menunjukkan kepada mu pohon khuldi dan kerajaan yang tidak akan binasa?”

Betapa dinding ketahanan iman ditembusi kerana tarikan untuk mendapatkan kuasa. Nafsu yang gilakan kuasa nyata boleh menewaskan kewarasan akal. Pengukuhan iman ialah benteng pertahanan yang wajib dibina untuk meningkatkan daya tahan insan (yang) tergelincir kerana tarikan kebendaan, tarikan kemewahan, serta tarikan pangkat dan tarikan jawatan.

Insan wajib diperingatkan firman ALLAH yang terkandung dalam ayat 35 Surah Al-Anbiyaa dan ayat 12-14 Surah Al-Qiaamah yang bermaksud: “Tiap-tiap yang berjiwa akan merasai mati. Kami akan menguji kamu dengan keburukan dan kebaikan sebagai cubaan (yang sebenar-benarnya). Dan hanya kepada Kamilah kamu dikembalikan” – Surah Al-Anbiyaa.

“Pada hari itu, kepada Tuhanmu sahaja terserahnya ketetapan segala perkara. Pada hari itu, manusia diberitahu akan apa yang ia telah lakukan, dan apa yang dia telah tinggalkan. Bahkan manusia itu, (anggotanya) menjadi saksi terhadap dirinya sendiri” – Surah Al-Qiaamah.

Manusia hendaklah diinsafkan dengan kisah yang dijadikan pengajaran oleh ALLAH. Iblis memilih untuk menyesatkan manusia melalui instrumen imbuhan berbentuk kuasa. Hari ini lebih ramai manusia yang telah disesatkan dengan imbuhan keduniaan berbentuk kuasa dan kekayaan.

Manusia tanpa sedar, tanpa silu, tanpa malu, tanpa khuatir akan kebarangkalian telah tergelincir melakukan perbuatan berunsur syirik, kerana sanggup mengabdikan diri menjadi hamba kepada wang, kuasa, pangkat dan jawatan. Manusia mula mendewakan manusia lain dan bersedia menghambakan diri, menggadai prinsip serta menjual maruah dan harga diri kepada manusia lain kerana wang, kuasa, pangkat dan jawatan.

Diriwayatkan daripada Abu Hurairah: “Aku pernah mendengar Rasulullah SAW bersabda yang bermaksud: Akan datang suatu zaman, umat manusia tidak lagi mempedulikan rezeki yang diterima olehnya, sama ada daripada sumber halal atau pun haram.”

Telah ada manusia yang sanggup bersekongkol dan bersubahat melakukan kemungkaran serta tergamak berbohong, kerana lupa bahawa punca rezeki, kuasa, pangkat dan jawatan datangnya daripada ALLAH. Rezeki, kuasa, pangkat dan jawatan sebenarnya ialah anugerah dan juga ujian daripada Ilahi.

Sedarilah! Sumber kuasa yang diperoleh melalui sogokan belum terjamin dikembari dengan kesetiaan. Sifat sebenar insan akan terserlah ketika seseorang itu mendapat jawatan dan kuasa, betapa kata tidak lagi dikotakan, malah begitu cepat bertukar nada, berlainan irama, bersedia mengatakan yang hitam itu putih dan yang putih itu hitam.

Watak sebenar insan akan terpamer apabila telah memiliki kekayaan dan harta lalu lenyap budaya kesederhanaan dan merendah diri, di sebaliknya menjelma sifat sombong dan gelagat bongkak.

Manusia semakin lupa bahawa ALLAH ialah Tuhan Pemerintah sekalian alam yang Maha Berkuasa, memiliki kerajaan di atas segala kerajaan. Manusia semakin lupa sumber rezeki dan penghidupannya ditentukan oleh ALLAH kerana itu umat Islam sewajibnya menghayati maksud yang terkandung dalam ayat 162, Surah Al-An’am: “Sesungguhnya solatku, ibadahku, hidupku dan matiku hanyalah untuk ALLAH Tuhan semesta alam.”

Jadikan pekerjaan sebagai ibadah disempurnakan atas nama dan kerana ALLAH. Iblis telah berjaya menggelincirkan akidah manusia melalui instrumen kebendaan duniawi berbentuk kuasa dan kemewahan, maka benteng pertahanan manusia hendaklah dibina berpayungkan naungan Ilahi.

Kepercayaan kepada Tuhan ialah prinsip pertama Rukun Negara. Insan yang mempercayai Tuhan, menyedari setiap perkara, sama ada niat begitu juga perbuatan, sama ada dilakukan secara terbuka mahupun secara tersembunyi, kesemuanya dalam pengetahuan Ilahi.

Firman Allah dalam ayat 11, Surah Ar-Rad turut memperingatkan: “Bagi manusia ada malaikat yang selalunya menjaganya bergiliran, dari hadapan dan dari belakangnya. Mereka menjaganya atas perintah Allah.”

Profesor Emeritus Kamal Hassan menamakan “Paradigma Kepimpinan Theosentrik” sebagai paradigma baharu berdasarkan model kepimpinan Nabi Muhammad SAW yang antaranya mengandungi ciri-ciri berikut:

Pertama: Berpegang teguh kepada pandangan alam tauhid (ia itu kepercayaan dan keyakinan bahawa ALLAH Tuhan Maha Esa, Tuhan yang sebenar, menguasai, mengatur, mengurus, menjaga, memerintah dan menentukan bahawa manusia sebagai hambaNya harus menyerah dan tunduk kepada kehendakNya.

Kedua: Mencari untuk mendapatkan keredaan Ilahi dan kesejahteraan abadi pada hari akhirat dalam syurga ALLAH. Ketiga: Kesedaran tentang akauntabiliti secara langsung kepada ALLAH.

Dalam usaha melaksanakan perjuangan murni, yakinlah dan percayalah kepada kebesaran kuasa Ilahi. Hadapilah cabaran dengan semangat gigih dan hadapilah ujian dengan hati yang cekal. Semaikan kesedaran dan bina kekuatan.

Tumpukan usaha kepada tenaga muda yang masih belum rosak mindanya. Para aktivis yang terlibat dalam gerakan memerangi rasuah, hendaklah memiliki semangat kental, menyamai semangat para pemuda Ashabul Kahfi, kerana sifat gigih mereka mempertahankan iman meskipun menghadapi pemerintah yang zalim, ALLAH telah memberikan mereka perlindungan; mereka ditidurkan selama lebih 300 tahun, seperti yang diperihalkan dalam ayat 18 ke ayat 21 Surah Al-Kahfi.

Dalam gerakan melakukan yang makruf dan menentang yang mungkar, jangan sama sekali berputus asa memohon petunjuk dan kekuatan daripada Ilahi. Teruskan usaha dan teruskan berdoa memohon kemenangan daripada ALLAH. Berdoa itu merupakan sebahagian daripada ibadat yang disyariatkan Islam.

ALLAH sangat suka hambaNya berdoa memohon dan mengharap kepadaNya. Orang yang senantiasa berdoa kepada ALLAH, menandakan orang itu menyedari kelemahan dirinya. Para pejuang yang mahu menegakkan kebenaran berlandaskan seruan Ilahi, hendaklah sentiasa melazimkan ibadah berdoa agar perjuangan mencapai kejayaan.

Berpandukan fahaman, bahawa doa memiliki peranan istimewa dalam hidup insan, Beta telah menitahkan di negeri Perak, untuk dilengkapkan khutbah pada setiap solat Jumaat dengan dua doa berikut.

Pertama: Ya Dzal Jalali Wal Ikram! Jadikanlah kami antara hamba-Mu yang memelihara amanah. Kuatkan iman kami agar menjauhi perbuatan khianat seperti salah guna harta benda bukan milik kami, memberi atau menerima rasuah, menyalahgunakan kuasa untuk kepentingan diri, serta jauhkan kami termasuk dalam golongan yang mengabaikan tanggungjawab yang diamanahkan.

Kedua: Ya Malikul Mulk! Jauhi negara kami daripada kehancuran disebabkan perbuatan rasuah; serahkan tanggungjawab pimpinan dan pengurusan negara kami kepada kalangan hamba-Mu yang amanah dan ikhlas, serta tegas lagi berani menegakkan kebenaran dan melaksanakan keadilan berlandaskan hukum.

Ketika menghadapi mudarat yang melanda negara akibat perlakuan rasuah, kita memerlukan lebih ramai para murabbi tampil ke hadapan secara berani menggemakan mesej memerangi rasuah. Para murabbi berperanan amat penting untuk mendidik dan menyuburkan kesedaran kerohanian dan moral.

Para murabbi perlu menegaskan pentingnya ummah memiliki sifat-sifat ikhlas kerana ummah yang ikhlas itu, tidak akan dapat didampingi atau dipengaruhi oleh Iblis seperti yang tersurat dalam ayat 39 dan ayat 40 Surah Al-Hijr yang bermaksud: Iblis berkata, “Wahai Tuhanku, oleh sebab Engkau telah memutuskan bahawa aku sesat, (maka) aku akan menjadikan mereka memandang baik (perbuatan maksiat) di muka bumi dan aku akan menyesatkan mereka semuanya” dan “Kecuali hamba-Mu yang ikhlas (dibersihkan daripada sebarang syirik) dalam kalangan mereka.”

Melalui buku yang dihasilkan, Profesor Emeritus Mohd Kamal Hassan menyeru akan pentingnya dibina kekuatan dalaman – kekuatan rohani untuk memerangi rasuah. Buku Korupsi Dan Kemunafikan Dalam Politik Melayu tidak akan mencapai tujuannya jika sekadar ditulis, diterbitkan, dilancarkan, dibeli dan diedarkan.

Buku ini perlu dikembari dengan usaha bersungguh, berterusan dan berskala besar, menyampaikan mesej bahaya rasuah dan pentingnya rasuah dihapuskan, serta menyebarkan mesej pentingnya tanggungjawab diamanahkan kepada orang yang bebas daripada rasuah.

Kandungan buku ini amat perlu disebarkan mesejnya ke setiap kota, mukim dan desa, dalam bahasa yang mudah difahami oleh masyarakat biasa yang tidak berpendidikan tinggi.

Beta menzahirkan penghargaan kepada Profesor Emeritus Tan Sri Mohd Kamal Hassan yang telah memenuhi satu tuntutan fardu kifayah, menghasilkan Korupsi Dan Kemunafikan Dalam Politik Melayu, juga dizahirkan penghargaan kepada penerbit, EMIR Research dan kepada Datuk Hussamuddin Yaacub serta rakan-rakan Rasuah Busters.

Ya ALLAH! Ya Rabbulalamin! Peliharalah negara yang telah Engkau kurniakan kepadakami ini daripada kemusnahan kerana perlakuan rasuah, dan berpandukan hadis Rasulullah SAW yang diriwayatkan oleh Abu Daud yang bermaksud, “Jikalau ALLAH menginginkan supaya sesuatu bangsa itu sejahtera, maka ALLAH akan memberi bangsa itu pemimpin yang baik.”

Kami pohonkan kepada Mu Ya ALLAH, kurniai kami pemimpin yang baik, pemimpin yang amanah, jujur dan ikhlas. Dengan kalimah Bismillahi Rahmani Rahim, Beta melancarkan buku tulisan Mohd Kamal Hassan, Korupsi Dan Kemunafikan Dalam Politik Melayu: Perlunya Disegerakan Transformasi Moral-Etika.


“Saya Nenek Jelita & Hebat Kepada 13 Cucu.” Tampil Sihat & Kuat, Mommy Khaty Fauziah Dipuji Nenek Gojes!

Lama tidak mendengar khabar tentang pelakon terkenal, Fauziah khatijah Musa atau lebih mesra dikenali dengan nama mommy Khaty Fauziah.

Baru-baru ini, ibu kepada pelakon Shaheizy Sam dan Zizie Iztte ini berkongsi beberapa keping gambar anak-anak bersama cucu-cucunya.

“Yeayyyy!!! Saya bangga, gembira, sihat dan kuat, dan saya juga seorang nenek yang jelita dan hebat kepada 13 orang cucu.

“You all tak percaya? Cuba tengok gambar yang last tu. Kena kutuk la lepas ni dengan mereka mereka yang tak bertanggung jawab, @jozieta @samzy_fuzette @zizieizette & @shaheizy_sam itu sudah pasti.

“Kalau ada yang nak tumpang mengutuk saya Redha,” seloroh Khaty.

Rata-rata memuji akan penampilan mommy Khaty yang nampak bertenaga dan sihat


“Bila Ada Anak, Pentingnya Urus Masa. We Survived.” Anak Kini 3 Tahun, Elfora Loy Dedah Jaga Sendiri Tanpa Pembantu Rumah!

Setiap ibu mahukan yang terbaik untuk anak-anak, demikian juga dengan pelakon cantik manis Elfira Loy.

Usai mendirikan rumahtangga, kehidupannya lebih kepada keluarga lebih-lebih lagi selepas lahirnya anak sulung mereka, Muhamad Rayyan Khalaf yang kini sudah memasuki usia tiga tahun.

Akui isteri kesayangan faris Khairul Anuar ini lagi, dia tidak menyangka dalam tempoh kelahiran anaknya sehingga kini, dia mampu menguruskan segalanya sendirian tanpa ada pembantu rumah.

“Too cute not to post. Dia kini sudah  tiga tahun, kejap je dah besar. Alhamdulillah sepanjang 3 tahun ni kami survived walaupun tanpa pembantu. Saya tak tahu macam mana saya lakukan tapi berjaya survived!

Tambah Elfira lagi, dalam membesarkan anak dan menguruskan keluarga, perkara paling penting adalah pengurusan masa.

“Apabila ada anak, perkara paling penting yang perlu anda lakukan adalah kena tahu macam mana nak uruskan masa. Sebab itu, rutin akan membuatkan hidup anda lebih mudah,” ungkap Elfira lagi menerusi kapsyen yang dimuat naik bersama sekeping gambar rayyan.

Perkongsian Elfira mendapat respond daripada peminatnya, rata-rata memujinya yang berjaya membesarkan anak tanpa pembantu.

Mesti korang teringat kartun-kartun zaman dahulu? Siapa yang selalu terpacak depan TV mesti tahu banyak kartun. Berapa banyak agaknya yang adik-adik BK kita ni tahu pasal kartun popular tahun 90-an dan awal 2000. Follow dan subscribe Youtube Channel @BintangKecilMy
#BintangKecilMy #BintangKecil #KitakanJuara


Transformasi Rumah Felda Sewa Hanya RM200 Jadi Lebih Mewah Dan Cantik! Siap Ada Rumput Carpet. Inspirasi!

Bukan sahaja hiasan dalaman diubah suai dengan kemas tetapi bahagian luar juga dihamparkan dengan rumput tiruan atau lebih dikenali sebagai rumput carpet.


“Suami Jangan Tambahkan Lagi Penat Isteri,  Kenal Pasti Dan Peluklah Supaya Hilang Penatnya!

Isteri dan ibu mana yang tak pernah rasa penat bila menguruskan hal rumah tangga. Namun semua itu dilupakan seketika kerana merasakan ianya satu tanggungjawab dalam berkeluarga.

Benar ia satu tanggungjawab tapi isteri kenalah bijak mengawal tekanan dalam diri. Kalau penat, bawa-bawalah rehatkan tubuh dan minda. Suami pula jangan buat tak faham. Jangan sebabkan kita jenis tak ambil kisah sampaikan
isteri penat pun kita tak tahu.

Terkedu saya bila ramai sangat mengadu tak dapat kawal emosi bila berhadapan dengan anak.

Jadi saya merayu sangat kepada para suami semua untuk tengokkan isteri masing-masing kat rumah sana.

Isteri ni dia takkan mengadu sangat dia penat. Dia taknak bebankan suaminya tapi kita boleh tahu tanda-tanda isteri dah penat melampau.

Antaranya :

? Isteri dah mula banyak mengomel dan membebel daripada biasa

? Benda sekecil apa pun boleh trigger si dia untuk menjadi marah dan beremosi

? Menangis sendirian di dalam bilik tanpa sebab

? Mudah jatuh sakit

? Wajah jadi redup tak bermaya

? Jadi hilang selera makan atau selera makan meningkat melampau lampau

? Selalu tinggikan suara tanpa sebab pada anak-anak

? Akhirnya anak-anak jadi tempat si isteri melampiaskan tekanan emosi

Cuba peluk si isteri tu sekali sekala dan mintak si isteri ceritakan masalah sebenar. Mintak si dia cerita daripada hati ke hati.

Nanti hujung hujungnya si isteri akan buka cerita juga yang dia sebenarnya tengah penat dan perlukan bantuan si suami untuk uruskan rumahtangga.

Percayalah, emosi isteri akan jadi sangat tak stabil bila keperluan fisiologi (physiological needs ) paling asas seperti tidur, makan dan rehat yang cukup tu kita tak pedulikan.

Taufiq Razif
Sangat percaya takkan jatuhnya ego seorang lelaki yang belajar untuk memahami isterinya sendiri

Kredit: Taufiq Razif


“Keputusan Sekarang 4-0…”- Almy Nadia Selamat Bersalin Anak Keempat!

Tahniah diucapkan kepada Datuk Fizz Fairuz dan Datin Almy Nadia yang baru selamat melahirkan bayi perempuan pad jam 3.49 pagi tadi di Hospital Columbia Asia.

Berkongsi berita gembira itu Datuk Fizz Fairuz turut menzahirkan rasa syukur dan ucapan terima kasih kepada semua yang telah mendoakan isterinya dipermudahkan bersalin di akaun ignya.

Menerusi entri tersebut turut memuat naik foto bersama isteri dan bayi perempuannya. Terlihat Almy dan bayinya sihat-sihat sahaja.

Alhamdulilahhhh… isteri saya selamat bersalin pada pukul 3.49 pagi.. terima kasih kepada semua yg mendoakan .. amin… 4-0 keputusan sekarang.. hehe

Meninjau di ruangan komen ramai yang tumpang gembira di atas kelahiran tersebut dan mengucapkan tahniah kepada pasangan suami isteri ini. Antara komen yang terawal diterima adalah daripada  mimi.pari dengan ucapana “Alhamdulillah ya Allah.” Kemudian turut meninggalkan komen pelawak Along Cham dengan ucapan “Alhamdulillah, syukur” dan begitu juga pelakon Johan Ariff mengucapakan rasa syukur di ruangan komen.

Sebagai makluman Almy dan Fizz mendirikan rumah tangga pada 26 April 2004 dan sebelum ini telah dikurniakan tiga cahaya mata perempuan iaitu Nur Afrina Arianna,4, Nur Afrina Aurora,3, dan Nur Afrina Ayra  setahun, selain anak angkat, Nur Afrina Darwisyah, 10.


Solat Terawih Di Rumah, Ini 11 Surah Al-Quran Mudah Baca Dan Senang Nak Ingat.


Nurse Sarat Mengandung Rawat Suami, Pengorbanan Dibalas Dengan Masakan Pun Dah Bahagia!

Apabila kita telah berkahwin bukan sahaja untuk berkasih sayang bahkan ia datang dengan tanggungjawab. Sama ada suami atau isteri kedua-duanya ada jasa dan pengorbanan yang perlu dilakukan dengan ikhlas dan sepanjang melayari bahtera perkahwinan agar harmoni dan bahagia.

Meskipun penat di tempat kerja, namun dalam hal mengurus keluarga tidak akan dibiarkan begitu sahaja. Akan ada satu semangat luar biasa untuk terus gigih berbakti dengan sebaik mungkin untuk menguruskan pasangan dan anak-anak.

Samalah kisahnya seperti pasangan suami isteri ini yang dikongsikan di tiktok milik Aizat Aliass.

Difahamkan sebelum ini Aizat Aliass pernah ditahan di sebuah pusat perubatan di Kota Tinggi akibat penyakit semput. Apa yang menyentuh hatinya, meskipun isterinya seorang nurse yang sedang sarat mengandung namun selepas tamat shift di Hospital JB tetap gigih pergi ke Hospital Kota Tinggi semata-mata demi membantu mengurus suami tercinta.

Setelah sembuh dan dibenarkan keluar daripada hospital, Aizat ingin membalas jasa baik yang diberikan oleh isterinya yang selama ini sudi menjaganya dalam tempoh dia menerima rawatan di hospital dengan sesuatu yang istimewa.

Sejurus pulang dari tempat kerja, isterinya terkejut dan teruja apabila terlihat ‘surprise’ yang diberikan oleh suaminya. Meskipun sekadar menyediakan menu yang dimasak sendiri, namun cukup bermakna. Mampu membuatkan isterinya tersenyum bahagia.

Video yang dikongsikan ini memaparkan pasangan ini begitu bahagia dan telah meraih jutaan tontonan wargamaya.

Meninjau di ruangan komen, rata-rata netizen menyifatkan Aizat kerana dikurniakan isteri yang juga seorang ‘misi’  yang cukup penyabar. Dan dalam pada masa netizen juga memuji usaha yang dilakukan olehnya untuk menghargai isteri tercinta.

“kesian cik misi ..dengan bwk perut lagi…pahala berlipat ganda utk mu cik misi ..inshaallah🥰🥰, tulis Wann Evans

Manakala komen Putri Maya pula ,” nurse for patient, nurse for husband, wife for hubby and mom to be.. Allahu… banyak nye pahala dia…”

“isteri la shbt kita donia akhirat yg setia masa suka dn duka kita so jaga la hr dn prasaan dia k,” pesan Mei puluit 5159


Jika Suami Kena Sondol? Ernie Zakri Mungkin Akan Buat Sidang Media. Mengaku Tidak Kuat Menghadapinya

Saban hari, boleh dikatakan ada sahaja isu ‘penyondol’ dilaporkan. Tidak kira sama ada melibatkan selebriti, pempengaruh malah ianya turut terjadi pada orang biasa.

Paling merisaukan, walaupun banyak kecaman dibuat dan nasihat diberikan kepada ‘orang ketiga’ namun ianya semakin langsung tidak mencuit di hati mereka.

Berkongsi pandangan mengenai perkara ini, penyanyi popular Ernie Zakri mengatakan bahawa beliau mengakui isu-isu sedemikian sudah tentu menakutkan kaum isteri, apatah lagi ia turut terjadi pada rakan-rakan selebriti.

Menurut Ernie, dia sangat berharap agar perkara itu tidak berlaku pada rumah tangganya dan sekiranya terjadi, dia tidak kuat untuk menghadapinya.

“Saya bukan wanita yang kuat untuk menghadapinya. Siapa yang mahu suaminya disondol? Ada satu saat, saya takut nak baca kisah-kisah sebegitu terutama yang terjadi dalam kalangan rakan-rakan artis.

“Saya tidak mahu berada di posisi mereka. Sekiranya berlaku, saya boleh jadi gila dan meroyan. Bahkan, mungkin boleh buat sidang media untuk kongsi tentangnya (penyondol),” katanya.

Walaubagaimanapun, Ernie kagum dengan wanita yang tabah dan kuat menghadapi situasi seperti itu.

“Saya tidak dapat membayangkan keadaan diri jika berhadapan dengan masalah ‘penyondol’, tetapi kagum dengan kekuatan golongan wanita yang diuji dengan gangguan orang ketiga. Tabik dengan kekuatan mereka,” katanya.

Sumber : Kosmo


Kalau Nampak Isteri Sibuk Buat Kerja Rumah, Jaga Anak & Keadaan Tak Terkawal, Suami Letak Dulu Telefon & Tolong Isteri Apa Yang Patut

Dalam rumah tangga kena ada give and take, saling memahami antara satu sama lain. Usah biarkan benda-benda kecil menjadi penyebab anda suami isteri bermasam muka.

The best thing klu nak rumahtangga kita bahagia, aman damai dan tenang sejahtera ialah dgn adanya common sense antara kita dan pasangan…

Below are 10 common sense yg patut ada dlm rumahtangga :

1. Nampak suami balik keje, muka ketat, penat, letih, isteri terus sambut dgn gembira, tak byk ckp, tak byk tanya, tak bagi ank2 serbu dan ganggu. Biar suami rehat dan bertenang dahulu.

2. Suami tgh belek2 handphone, nampak isteri sibuk buat keje2 rumah, sibuk jaga anak2, keadaan tak terkawal, isteri dah mula tinggi2kan suara. Suami letak hp, terus tolong isteri apa yg patut.

3. Baju di ampaian dah kering, terus kutip tanpa perlu suruh pasangan…sampah dah penuh dlm tong sampah, terus buang tanpa perlu suruh pasangan…pakaian kotor dah penuh dlm bakul, terus masukkan dlm mesin, basuh dan jemur tanpa perlu tunggu pasangan buat.

4. Lepas makan, angkat pinggan dan basuh pinggan tanpa perlu meninggalkan pinggan di meja ataupun dlm sinki.Kemaskan dapur sebelum bergerak ke ruang tamu mahupun bilik.

5. Rasa mcm dah lama tak bwk pasangan makan diluar ataupun melancong ataupun bersiar2, terus ajak pasangan utk buat smua perkara tu.

6. Hari ni atau kelmarin atau minggu lepas birthday pasangan ataupun ulang tahun perkahwinan, terus wish tanpa perlu tunggu sapa yg nak wish dulu. Kalau terlupa, minta maaf dan terus terang kata lupa dan jgn jadikan si dia tak wish birthday or anniversary sebagai 1 isu besar.

7. Bwk isteri balik jumpa org tuanya jika dah lama x balik kampung halaman isteri.

8. Balik keje, terus balik ke rumah, jgn melencong tempat lain. Seharian dah isteri tunggu dirumah, maka jgn bg dia tunggu lagi disebabkan kita nak melepak dgn kwn2.

9. Bagi penghargaan kpd pasangan atas apa yg dia dah lakukan. Penghargaan tak semestinya berbentuk hadiah, ucapan terima kasih sudah memadai dan mencukupi.

10. Berhubungan dgn pompuan lain dibelakang isteri, tanpa pengetahuan isteri, dan ianya bukan disebabkan faktor keje adalah sesuatu yg salah…u should know that right? Jd jgn buat.

It’s common sense right? Ada lagi nak tambah? ??


Rumah Tiba-Tiba Terbakar,  Ini Yang Patut Ibu Ayah Beritahu Pada Anak-Anak, Jangan Cemas!

Tragedi yang menimpa pelajar Pusat Tahfiz Darul Quran Ittifaqiyah di Jalan Keramat Ujung, Kuala Lumpur semalam buat hati jadi sayu.

Ibu mana yang tidak sedih bila mana anak yang dikandungkan dan dijaga sekian lama hilang dalam tragedi penuh mengayat hati.

Namun itulah ketentuan Allah SWT. Semuanya sudah tertulis dan syurga pastinya milik anak-anak syurga ini. Kehilangan nyawa lebih 24 orang dalam tragedi kebakaran awal pagi itu buat kita lebih buka mata.

Sebagai ibu dan ayah, pengetahuan dan orang kata, sentiasa beringat adalah yang selalu dan sentiasa kita kena amalkan. Ajar dan didiklah anak-anak kita untuk lebih peka dengan sekeliling.

Menghadapi kebakaran memang langsung tidak terfikirkan oleh kita. Namun api yang kecil yang kemudian menjadi marak, adalah lawan yang tak termampu untuk kita tangani. Sebagai ibu bapa apa yang boleh kita lakukan adalah sentiasa mengingatkan anak-anak kita.

Jika kebakaran berlaku, persiapkan ilmu untuk mereka dan ajar mereka untuk bertindak. Ini antara yang boleh ibu dan ayah bekalkan sebagai ilmu untuk anak-anak.

1. Tenang saat menghadapi kebakaran. Jangan cemas! Bila tenang, otak akan dapat berfikir dengan baik apa tindakan yang harus kita buat.

2. Jika kebakaran kecil dan masih boleh diatasi, segera padamkan dengan alat pemadam yang ada seperti APAR (Alat Pemadam Api Ringan) atau dengan kain atau guni yang dibasahi air.

3. Jika kebakaran disebabkan oleh litar pintas, segera matikan suis utama di rumah kita. Perlu segera bertindak!

4. Tutup kawasan terjadi kebakaran agar tidak menjalar ke ruang lain tetapi jangan dikunci.

5. Jika kebakaran besar, segera keluar rumah dan ajak semua keluarga meninggalkan rumah dengan segera!

6. Jangan sibukkan diri untuk mengumpulkan barang di dalam rumah. Jika kesemua barang berharga ini mampu dicapai dengan mudah, langkah ini mungkin boleh anda lakukan. Jika tidak, tinggalkan sahaja. Nyawa anda dan keluarga lebih penting!

7. Berjalanlah dengan tenang, jangan lari dan jangan panik.

8. Ketika berjalan atau berlari, peluk anak-anak yang masih kecil dan ucapkan kata-kata yang baik buat mereka.

9. Jika asap tebal ketika berjalan atau dalam satu kawasan, tutup hidung dengan baju dan jangan sampai anda dan anak-anak menyedut asap.

10. Jika melalui pintu yang tertutup, periksalah suhu terlebih dahulu dengan meletakkan belakang telapak tangan di pintu. Kemudian pegang tombol pintu, jika panas tukar jalan lain untuk keluar.

11. Usahakan untuk berada di kawasan yang terbuka luas untuk bernafas. Cari kawasan yang anda pasti selamat untuk anda dan anak-anak!

Tip Keselamatan Keluarga
Ini yang dikongsikan oleh seorang lelaki yang pernah menghadapi saat kebakaran di rumahnya. Apa yang boleh dikongsikan olehnya adalah sentiasa beringat dan buat beberapa langkah penting untuk menghadapi saat luar jangka seperti ini. Ini yang patut ibu ayahlakukan di rumah.

Tip 1: Pastikan rumah anda mempunyai dua pintu untuk keluar masuk dengan mudah. Ini penting dan pintu ini jugalah yang akan menjadi penyelamat anda kelak.

Tip 2: Pastikan jalan menuju ke pintu ini tidak dihalang oleh susunan perabot atau barang yang buat anda sukar nak bergerak. Bila berlaku kebakaran, pasti laluan lebih lancar.

Tip 3: Buat kunci pendua. Letakkan pada dua atau tiga kawasan berbeza dan paling penting mudah dicapai ketika anda tidur. Ketika panik, anda hanya mampu capai apa yang ada di depan mata sahaja!

Tip 4: Beli alat pemadam api di rumah. Beli Fire Extinguishers jenis ABC powder untuk kebakaran jenis kertas, kayu, elektrik dan gas. Tak mahal pun, sekitar RM110 sahaja.

Tip 5: Tak salah kalau anda nak beli dan pasang alat pengesan asap kebakaran atau smoke detector fire safety di rumah. Bila menyedari ada asap yang muncul, alat pengesan ini akan berbunyi. Lebih selamat!

Tip 6: Kalau ada duit lebih lagi elok juga belikan selimut tebal atau fire blanket, khusus untuk memadamkan api.

Tip 7: Kena latih isteri dan anak-anak jika berlaku kemungkinan kebakaran. Ajar apa yang kita patut buat seperti langkah di atas.

Ini sangat penting!


Wanita Ni Kongsikan Petua Kurma Merah Yang Dia Dapat Dari Bos Cina. Rugi Kalau Tak Dimanfaatkan!

Mengamalkan pemakanan sihat untuk tujuan penjagaan tubuh badan tentunya akan diberi perhatian serius.

Apatah lagi bagi seorang ibu yang mahukan setiap makanan yang dimasak untuk keluarganya adalah yang berkhasiat dan terbaik.

Menyentuh tentang amalan makan makanan sihat, salah satunya adalah dengan makan kurma merah.

Walaupun hakikatnya, masyarakat cina lebih senonim dengan kurma merah ini, terasa rugi pula andai kita tidak manfaatkan kebaikan kurma merah ini yang dikatakan tinggi khasiatnya.

Jadi bagaimana caranya untuk menikmati khasiat kurma merah ini?

Jom ikuti perkongsian Linda Matori ini.

PEMINAT RED DATES? NAH TIPS YANG PENTING

Kurma merah atau yang disebut juga dengan Red Dates dapat memulihkan tubuh setelah sakit, baik bagi wanita yang menopause, period dan yang sedang berpantang.

Buah ini juga melindungi fungsi hati, dengan kandungan antioksidan yang berlimpah kurma merah juga baik untuk mencegah pertumbuhan sel kanser.

Dan masih banyak lagi manfaat dari kurma merah ini sehingga dalam rawatan china buah ini sering dimasukkan dalam resipi sinshe.

Tips yang Bos (Chinese) bagi:-
-Masak Red dates lebih sedap.
Biasa orang cina masukkan dalam sup
-koyakkan red dates untuk seimbangkan rasa manis dalam masakkan atau minuman.
-Buang biji red dates sebab menurutnya biji dia bersifat boleh memanaskan badan.
-Nak lebih sedap dan elok boleh letak gingko biloba dan longan kering.

-minum red dates lepas makan dalam keadaan suam sangat elok.

Ekstra info

Best tau kalau amalkan kurma cina ni. Terutama time datang bulan. Elok sesangat.

Kalau yang pregnant hb rendah pun Bos cakap elok amalkan.

Kiriman : Linda Matori via MAHN


“Dia Teringin Makan Daging Masak Merah,” Demi Anak, Wanita Ini Ditahan Polis

Kasih seorang ibu – kerana terlalu kasihankan anak sulungnya, seorang wanita sanggup mencuri demi memenuhi permintaan anaknya.

“Saya mohon maaf dan akui perbuatan ini salah, namun saya lakukan kerana terlalu kasihankan anak sulung yang teringin makan daging masak merah,” katanya yang ditangkap kerana mencuri di pasar raya di Seri Iskandar, semalam.

Wanita yang berusia 31 tahun itu ditahan kerana mencuri sebungkus pek isian semula krim mandian, serbuk lada hitam, krim muka, dua bungkusan daging diperap dan satu paket kiub tulang ayam.

Percubaan mencuri itu gagal apabila dia ditahan oleh pengawal keselamatan premis tersebut ketika melepasi kaunter pembayaran. Semua barangan itu disembunyikn di dalam begnya.

Jelas wanita itu, anak sulungnya yang berusia 10 tahun memberitahu keinginannya untuk makan daging masak merah sejak beberapa hari lalu.

“Sebelum itu, anak tanya saya ada wang ke, sebab dia nak makan daging masak merah dan saya kata ada tetapi saya tak beli kerana dalam dompet hanya ada RM24 sahaja.

“Pada 12.40 tengah hari semalam, selepas mengambil anak kedua dari tadika, saya ke pasar raya itu, saya terdesak dan di fikiran hanya mahu menyediakan daging masak merah buat anak.

“Saya ditahan pengawal keselamatan premis itu dan saya merayu minta dilepaskan, namun tidak diendahkan kerana mereka ikut prosedur,” katanya ketika ditemui Harian Metro, hari ini.

Menurutnya, kejadian ini yang mengakibatkan dia bermalam di lokap sangat menginsafkan dan memberi pengalaman kepadanya.

Dia yang hanya memperoleh RM600 setiap bulan hasil menjadi pengasuh tinggal di sebuah rumah sewa yang dibayar adik lelakinya di Seri Iskandar.

Katanya, dia juga sedang dalam proses penceraian selepas digantung tak bertali sejak hampir lebih setahun yang lalu.

“Dengan wang itu saya tanggung semuanya dan kadang-kadang tak cukup, malah yuran tadika anak juga selalu tertangguh, bayaran kelas mengaji anak sudah sembilan bulan tak berbayar. Tetapi nasib baik ustaz memahami.

“Sebelum ini saya ada meminta bantuan Kak Ida (aktivis sosial, Rohaidatul Asma Jusoh) atau adik jika tak cukup wang, cuma kali ini saya tak fikir panjang dan sudah tebal muka mahu meminjam lagi,” katanya.

“Saya terkejut apabila mendapat tahu wanita yang kami bantu ditahan. Namun apapun, kami bersyukur dia tidak didakwa dan akan terus membantunya,” katanya.

Wanita beranak tiga ini juga menjelaskan, dia sangat bersyukur kerana dibebaskan dan berharap agar orang lain tidak terikut dengan tindakan yang diambilnya.

Sumber: Harian Metro


“Sentiasa Tunggu Birthday Wish Jejai Untuk Anak.” Sebak Lihat Rayqal Membesar Dengan Cepat, Luahan Jejai Bikin Ramai Tersentuh

Setiap kali menjelang hari lahir anak-anaknya, pasti Jejai tidak lupa membuat titipan ucapan yang cukup menyentuh hati.

Terbaru, pemilik nama sebenar Rizal Ashram Ramli memuatnaik ucapan istimewa bersempana dengan ulang tahun kelahiran anaknya, Putra Rayqal Ramli yang kini telah menginjak usia 13 tahun.

Dalam ucapannya, Jejai mengakui sebak apabila melihat perubahan anaknya yang kini sudah pun semakin meningkat remaja.

“Dearest Rayqal, 13 years ago you entered the world, it all changed, I became a father. It seems very recent. When u were small I remember how you snuggled into a warm little ball in my arms, I studied every inch of you, looking at your tiny fingers and tiny toes.

“Sayang, things are changing, just as they are supposed to change, because you are growing up. It’s kind of a difficult transition for me, I cant imagine how difficult it is for mummy seeing things changing so quickly before our eyes. But you should know I am incredibly proud of the young man you have become.

“So many things happened this past year, your voice changed, you grew taller than mummy and the most memorable and difficult one was when I had to send you to boarding school. I didn’t know how you were going to cope, but I was so happy when you told me that you loved it over there. I don’t know exactly what you will do or who you will be five years from now, but I hope that the path you are charting for yourself is good.

Tambahnya lagi, dia juga terpaksa menerima kenyataan bahawa anaknya itu kini tidak akan selalu berada di sisi nya dan adakalanya dia harus berhadapan dengan masalahnya sendiri.

“But I am afraid for you too, I can’t always save you in the ways that I once could. When you were younger, I could stop you before you crossed the road or grab your hand before you touched something dangerous.

“Now you are facing problems that aren’t always visible to me, youu are maturing, managing your own self. I tell my self that it is part of growing up and I have to accept it. But if you can slow down just a little, I will be fine with that, too 😂.

Dalam masa yang sama, dia menitipkan pesanab supaya anaknya itu  menjadi insan yang berguna buat keluarga, masyarakat dan negara.

“Sayang customary advice I write to you yearly on your birthday, ingat selalu kepada Allah, hormati ibu, bapa, atok, tah dan semua kaum keluarga. Jadilah seorang yang berguna kepada agama, bangsa dan negara.

“I have one job. It is to be the best parent I can be. I hope I have done it well enough. I love you sayang! Happy Birthday! Love Always and forever.”

Perkongsian ucapan tersebut dimuatnaik menerusi laman Instagram miliknya itu telah membuatkan ramai tersentuh hati selain turut menitipkan ucapan hari lahir buat Raykal.


Rugilah Jika Bapa Lebih Utamakan Handphone. Inilah Sebabnya Kena Ambil Peduli.

Bukan mudah nak didik anak dalam era digital ini. Apabila kehidupan keluarga terdedah dengan digital terdapat pelbagai impak.

Namun, apabila ibu bapa asyik dengan gajet, ia memberi kesan kepada anak-anak.

Ikuti perkongsian

Rugilah jika bapa lebih utamakan handphone.

Dia tak tahu si anak lebih dengar cakap dia:

– si ibu bebel dari pagi sampai malam
– si ibu nasihat tak berhenti
– si ibu dari pagi suruh mandi
– si ibu mulutnya tak pernah berhenti nasihat

Last sekali si ayah berdehem satu kali je, semua anak jadi macam askar. Senang pula ikut kata si ayah

Si ayah tak tahu si anak idolakan dia:

– saya nak jadi macam ayah
– saya nak kahwin dengan lelaki macam ayah
– saya nak kerja macam ayah
– cita cita saya nak jadi macam ayah saya

Si ayah tak tahu anak anak lebih utamakan dia:

– anak lebih suka ikut ayah pergi jalan
– anak lebih suka ayah dia temankan
– anak lebih cari ayah bila nak bermain
– anak ni bila jumpa ayah wajah ceria semacam

Tapi bila lapar, bila sakit, selsema, demam emak juga yang dicarinya

Ruginya si bapa yang utamakan handphone. Ruginya si bapa yang utama game. Rugi sangat.

Dia tak tahu di sekolah si anak banyak bercerita tentang dia. Semua mengaku bapa dia lah paling hebat

Anak bukan tahu sangat ayah kerja apa. Bukan tahu sangat ayah karier ayah dia tapi bila bercerita tentang ayahnya, dengan wajah penuh bangga si anak akan bercerita

– ayah saya paling hebat
– ayah saya pandai berenang
– ayah saya paling gagah berani
– ayah saya boleh makan banyak pinggan

Rugi lah ayah yang tak luangkan masa dengan anak anaknya sebelum anak anak mereka meningkat dewasa.

Sedarlah wahai bapa bapa di luar sana, anda adalah Superhero di mata mereka.

Kredit: Taufiq Razif


“Kenapa Tak Cari Saya? Cari Saya Kalau Tak Nak Baby, Sahabat! Terkesan Kes Buang Bayi, Abby Abadi  Rayu Jangan Buang, Beri Padanya.

Kes buang bayi baru-baru ini mengundang reaksi dari pelakon Abby Abadi. Beliau yang membela dua anak angkat ada memuat naik perkongsian mengenai hal tersebut di laman instagramnya.

Kenapa tak cari Sy????? Cari Sy kalau taknak Baby Sahabat. Sy usaha beri kehidupan yg terbaik utk Baby ni dgn mencarikan ibu bapa yg sudi nk menjaga dia.. kenapa buang mcm ni? ?
.
Please adik kakak, makcik.. kalau taknak baby, termengandung atau sebagainya, carilah Abby Abadi. Sy usahakan duit belanja utk perbaiki keadaan juga.. Pleaseee!!!

Itu antara luahan Abby menerusi kapsyennya semalam. Menurut Pelakon Gerak Khas ini, dia sentiasa bersedia memikul tanggungjawab sebagai penjaga bayi yang tidak dimahukan selain membantu mencari keluarga angkat untuk mereka.

Abby dan suami, Muhammad Faizal sebelum ini mempunyai dua anak angkat, Muhammad Daiyan Fayyadh dan Maisara Dayana Fathia yang kehadirannya disifatkan sebagai rezeki daripada Allah.

Abby menerusi perkahiwnan pertama mempunyai tiga cahaya mata iaitu Mohamed Danish Hakim, 15, Marissa Dania Hakim, 13, dan Maria Danisha Hakim, 10.

Perkongsian Abby itu mendapat maklum balas dari orang ramai. Rata-rata yang memberi komen memuji akan sikap prihatin Abby.

Tak kurang yang meluahkan kesedihan dengan sikap tak bertanggung jawab ibu berkenaan yang sanggup membuang bayi sendiri.


Anak Mengadu Sakit Lepas Jatuh. Mak Ayah Jangan Pandang Ringan! Periksa Keadaan Mereka Ikut Pesanan Doktor Ini

Bila sebut tentang kanak-kanak, dah terbayang bagaimana aktifnya mereka di usia yang serba ingin tahu dan dalam proses pembelajaran tentang dunia sekeliling.

Dek kerana terlalu aktif dan jauh dari pantauan ibu ayah kadangkala boleh mengakibatkan mereka ditimpa kemalangan kecil misalnya jatuh, terhantuk dan sebagainya.

“Anak saya jatuh dari stroller. Lepas tu dia nangis tak henti-henti,” kata si ibu dalam keadaan panik.

Anak dia yang berumur sekitar setahun, jatuh dari stroller, kemudian menangis tak henti-henti walaupun dah dipujuk oleh si emak. Bila saya lihat sahaja keadaan bayi itu, terus saya gemuruh.

Ketika saya sentuh dan periksa, ternyata apa yang saya khuatiri berlaku sememangnya sedang terjadi. Otot lehernya mengeras, tangan melurus, dan kakinya melunjur. Allahu!

Ini tandanya bayi ni mula mengalami sawan, dan itu bermakna telah berlaku kecederaan otak. Ada beberapa lagi tanda saya kena periksa. Ibubapa perlu buat perkara yang sama jika anak jatuh.

1. Lebam/lebam: ini tanda kecederaan tisu badan seperti otot, tendon, lemak, kulit dan kapilari(salur darah halus). Jika ia sangat keras, besar, dan berwarna sangat gelap, bawa jumpa doktor. Khuatir berlaku hematoma, pendarahan di bawah kulit.

2. Luka: jika nampak darah, periksa saiz luka. Jika lebih lebar dari lebar satu jari, perlu bawa jumpa doktor. Sementara itu, cuci sekali dengan air bersih, kemudian tekap. Tak usah cuci berulang kali. Darah hanya akan berhenti bila kita tekap luka.

3. Retak: jika ada nampak keganjilan dalam bentuk kepala anak, cuba raba kepalanya. Khuatir ada keretakan pada tengkorak. Hanya keretakan sehingga tulang tengkorak terbenam atau terangkat dapat dirasa. Jika tak pasti, bawa jumpa doktor.

4. Menangis tak henti (inconsolable cry): Jika anak kecil(umur kurang 3 tahun) menangis tanpa boleh dipujuk, kemungkinan anak mengalami sakit kepala. Sakit kepala berpanjangan mungkin akibat kecederaan otak. Bawa jumpa doktor.

5. Pandangan kabur: bahagian otak yang memproses penglihatan terletak di bahagian belakang kepala. Jika terhantuk di bahagian belakang kepala dan selepas itu pandangan jadi kabur, mungkin ada kecederaan otak. Bawa jumpa doktor.

6. Pengsan: jika anak tidak sedarkan diri selepas terhantuk, mungkin berlaku kedeceraaan otak. Kecederaan otak yang boleh berlaku adalah: gegaran(consussion), lebam(contusion), atau pendarahan. Bawa jumpa doktor.

7. Muntah: kadang-kadang lepas terhantuk, anak akan muntah. Tetapi jika anak muntah berterusan, ia mungkin tanda ada kecederaan otak. Muntah-muntah ini boleh disebabkan oleh tekanan dalam otak meningkat. Bawa jumpa doktor.

8. Sawan: ini juga salah satu tanda berlakunya kecederaan otak. Simptom sawan adalah, anak mata naik ke atas, mulut berbuih, bibir biru, kejang leher serta tangan dan kaki, terkencing, terberak, dll. Salah satu simptom ini berlaku, jumpa doktor.

Anak-anak perlu dipantau dalam masa 24-48 jam selepas terjatuh. Sebahagian simptom yang disebutkan tadi kadang-kadang tidak terjadi serta merta selepas jatuh, tetapi terjadi lewat sedikit. Maka sekurang-kurangnya seharian.

Jika tiada tanda-tanda yang membimbangkan, boleh beri Paracetamol dan letakkan tuaman ais pada kawasan yang terhantuk untuk mengurangkan sakit dan mengelakkan bengkak yang besar. Boleh tuam selama 5-10 minit dan diulang 3 kali sehari.

Nasihat terakhir: Jika anak jatuh, buatlah keputusan ikutlah naluri hati seorang ibu. Walaupun anak kelihatan elok sahaja tetapi ibu risau dan ragu, maka bawalah jumpa doktor. Tak apa jika terlebih waspada, daripada terlebih ambil ringan.

Oh ya! Bayi yang sawan tadi saya stabilkan kondisi dia, dan panggil ambulans untuk bawa ke hospital untuk pemeriksaan dan pemantauan lanjut.

Semoga bermanfaat!

Dr. Kamarul Ariffin Nor Sadan
Tip Kesihatan & Perubatan


Baru 10 Minit Ibu Keluar Cari Kelengkapan Berbuka, 4 Beradik Maut Dalam Kebakaran

Dalam pada kesibukan seorang ibu untuk menyediakan juadah berbuka puasa bagi keluarga, dia terpaksa meninggalkan sementara anak-anaknya demi mencari kelengkapan berbuka.

Namun siapa sangka, ianya akan menjadi tragedi apabila keempat-empat anaknya di temukan meninggal dunia akibat kebakaran.

Paling terkilan, wanita tersebut baru sahaj meninggalkan rumah lebih kurang dalam 10 minit sebelum mengetahui mengenai kebakaran itu selepas dihubungi jiran.

Menurut Ketua Polis Daerah Muar Asisten Komisioner Raiz Mukhliz Azman Aziz berkata, dalam kejadian 7.49 malam itu, mangsa, Puteri Aisyah Tenko To, 8; Mohd Hakim, 6; Mustakim, 4 dan Fatihah Aisyah, 3, ditemukan tidak sedarkan diri di dalam bilik air di bahagian dapur kediaman mereka.

Ketika kejadian, ibu mangsa yang berusia 31 tahun terpaksa keluar sebentar untuk ke kedai berhampiran, manakala bapanya yang berusia 30 tahun bekerja di sebuah restoran.

“Maklumat awal oleh ibu mangsa mengatakan keempat-empat anaknya ditinggalkan sementara di rumah dalam keadaan pintu bahagian dapur tidak berkunci.

“Bagaimanapun, kita percaya keadaan api marak menyebabkan empat beradik ini gagal mencari jalan keluar sebelum kesemua mayat ditemukan di dalam tandas dipercayai untuk menyelamatkan diri.

“Kebakaran dipercayai berpunca akibat litar pintas, namun ia masih dalam siasatan lanjut pihak bomba. Mangsa sudah disahkan meninggal dunia di tempat kejadian dan setakat ini, kes disiasat sebagai mati mengejut (SDR),” katanya.

Dalam kebakaran itu, sebanyak 80 peratus kemusnahan dilaporkan hanya dalam beberapa minit ianya berlaku. Pihak bomba mengambil masa 5 minit bagi mengawal kebakaran tersebut.

“Setelah api padam sepenuhnya, bomba bertindak membuat pencarian mangsa sebelum menemukan mayat dua kanak-kanak perempuan dan dua kanak-kanak lelaki,” katanya.

[TIPS]


Kanser Bukan Sakit Biasa, Rawatan Alternatif Tak Salah Tapi Jangan Tinggalkan Temujanji Doktor!

Menerima kenyataan disahkan menghidap sakit kanser oleh doktor memang payah. Sesiapa pun pasti terasa tidak kuat saat berdepan dengan situasi ini.

Disebabkan rasa tidak percaya itulah ramai diantara kita yang lebih senang memilih rawatan altenatif, tidak kurang juga berjumpa dengan pihak tertentu yang dikatakan dapat memulihkan keadaan ini.

Cerita dari doktor kita ni memang menyentuh hati. Sama-sama ambil ikhtibar.

“Darah dalam badan isteri awak ni rendah sangat… sangat rendah.. dia memang akan saya tahan di wad,”

“Buatlah apa yang terbaik pada doktor, saya ikut saja,”

Saya belek-belek rekod lampau pesakit ini. Umur tiga puluh empat tahun. Known case of breast cancer, planned for chemotherapy and referred to oncology in february…hmmm..”

Saya menghela nafas panjang. Saya teruskan pembacaan secara ringkas.

“She was given appoinment to see onco team in March.. but she didnt turn up.. defaulted!!”

Saya segera ke katil pesakit. Saya dapat lihat beberapa pesakit lain turut sedang di rawat di zon kuning. Semua tidak stabil.

“Encik, saya baca rekod isteri… nampaknya kami pernah jumpa isteri encik pada februari lepas. Kami bagi temujanji dengan doktor
bahagian onkologi. Kenapa tak datang ya?”

Saya sekadar mahukan kepastian.

Lelaki itu tertunduk. Dia hela nafas dalam- dalam…

“Isteri kamu ni kena buatan orang, nasib baik cepat dibawa berubat,”

Otak yang berserabut terasa lega. Seakan ada ‘penawar’ yang dapat menyembuh. Seolah ada sinar di hujung jalan. Seakan ada pintu di hujung lorong yang sangat gelap.

“Alhamdulillah, kalau macam tu…boleh ke ubatkan isteri saya ni tok,”

Lelaki itu banyak berdiam. Sekali kali mulutnya terkumat kamit. Tak jelas kedengaran bacaannya. Sukar sangat untuk difahami.

Sekali kali dilihat ia menghembus hembus nafasnya. Sekali kali menggeleng geleng. Sekejap kejap terangguk angguk.

“Jangan dibuat apa- apa dengan isteri kamu ni. Aku akan berikannya air penawar, minumlah.. ”

Saya menghela nafas panjang.

“Astaghfirullahal’azim…”

“Tak apalah, encik. Buat masa ini saya kena selamatkan isteri encik. Keadaannya sangat tak stabil sekarang,”

“Kami akan upgrade dia ke zon merah selepas ini,”

“Dr Ezairy, kami baru dapat call dari blood bank. Darah patient ni tak boleh transfuse dulu. Ada antigen yang incompatible. So blood bank minta kita withold dulu,”

Panggilan salah seorang doktor di jabatan kecemasan itu benar- benar mengganggu saya.

” Hb is only 2.8 and they asked us to hold the transfusion??” “They said they will try to get it as soon as possible,” Kriing.. kringgg…. kringgg

“Helo hi Dr Ezairy. Dr Nabihah here. I just want to update you that we now are able to get 1 pint packed cell for your patient, and we will try to get another pint tonight,”

“Huh…Saya merengus sendiri. Once stable, admit this patient…” pendek arahan saya.

Keesokan harinya saya lihat keadaan pesakit dengan lebih dekat. Saya luangkan sedikit masa untuk menyelami keadaan pesakit dan keluarga.

“Kami ada empat orang anak doktor.. yang sulung enam tahun.. paling kecil baru dua tahun,” ujar si suami. Dia nampak tabah.

Dari sehari ke sehari keadaan pesakit semakin tidak stabil. Daripada hanya memerlukan oxygen nasal prong 3 litre, sehingga memerlukan oxygen maximum high flow mask.

Beliau nampak tercungap cungap ketika saya melakukan rondaan bersama doktor yang lain.

“Daripada x-ray yang kami buat, besar kemungkinan sel-sel kanser itu dah merebak ke bahagian tulang-tulang dan paru-paru, sebab itu juga isteri awak nampak susah untuk bernafas..”

“Kalau rasa nak bawa ahli keluarga atau anak anak, bolehlah bawa. Kami izinkan..”

Saya boleh lihat keempat-empat anaknya sudah berada di sisi si ibu. Ya… si ibu yang sedang berjuang mempertahankan kudrat dan nyawa yang terdaya.

Air mata menitis di atas pipinya. Kesemua anak anak kecil itu tak mengerti apa- apa. Wajah mereka kosong. Tak ada apa-apa kata yang mampu terluah.

Hanya pilu dan bermacam macam perasaan yang bercampur- baur di saat itu. Saya tinggalkan mereka sekeluarga sekitar jam lima petang.

Saya kembali ke wad membuat rondaan pagi sebagai rutin harian pada keesokan harinya. Katil bernombor sembilan kosong…

Tiada pesakit. Hanya sebuah bantal dan cadar putih bersih sahaja di atas katil itu.

Nama pesakit juga telah dipadam. Saya segera periksa dokumen- dokumen pesakit.

“Innalillahiwainna ilaihirajiun…” DaripadaNya kita datang

KepadaNya kita juga kembali..”

Katakanlah: “Sesungguhnya kematian yang kamu lari daripadanya, maka sesungguhnya kematian itu akan menemui kamu, kemudian kamu akan
dikembalikan kepada (Allah), yang mengetahui yang ghaib dan yang nyata, lalu Dia beritakan kepadamu apa yang telah kamu kerjakan”.
[Al Jumu’ah:8].

** Saya pernah kongsi kisah ini sebelum ini. Tiba-tiba rasa ramai lagi antara kita yang perlukan kesedaran. Bantulah mereka, kalau bukan kita , siapa.

Dr. Hj. Ezairy M.Sallih
Hidup untuk memberi jauh lebih bererti walau kita belum cukup sempurna.

Kredit: Dr. Ezairy M.Sallih


Ajar Anak Mengaji & Mereka Seronok, Ada Cara & Tipsnya. Buat Ni, Pasti Menjadi!

Sejuk hati mak ayah bila lihat anak-anak boleh mengaji al Quran dengan lancar sejak di usia bawah 7 tahun lagi. Sewajarnya ucapan syukur dan syabas diberikan di atas usaha ibu ayah yang berjaya mendidik anak-anak mencintai al Quran. Nyata ia juga bukan ‘kerja’ mudah yang boleh dibuat dalam sehari dua.

Pun begitu, andai anak-anak masih lagi ‘merangkak’ membaca al quran dan terkadang ‘liat’ untuk disuruh mengaji, ibu ayah jangan berubah garang mengajar atau berputus asa.

Teruskan ajar anak mengaji dengan sebaiknya dan bolehlah praktikkan beberapa cara yang dikongsikan oleh Adieyra Almyerdieyana ini. Dan bukankah peribahasa Melayu ada menyebut, melentur buluh biarlah dari rebungnya.

Yakinlah dengan usaha yang dilakukan, anak-anak akan terbiasa dan akhirnya lancar mengaji.

Umur berapa anda mula belajar mengaji…?!

Melentur buluh biarlah dari rebungnya…itulah peribahasa orang² lama. Cuba bayangkan setiap huruf yang anak² kita sebut akan mengalir pahala kepada kedua ibu bapanya sebagai saham akhirat selamanya…

Rasulullah SAW bersabda : Jika anak Adam meninggal dunia, maka amalnya terputus kecuali tiga perkara, sedekah jariyah, ilmu yang bermanfaat, dan Anak Soleh yang berdoa kepadanya.” Hadis riwayat muslim.

TIPS AJAR ANAK MENGAJI

Sejauhmana atau berapa kali kita berdoa agar Allah permudahkan kita mengajar dan anak belajar AlQuran?

Anak-anak dalam kuasaan Allah, so kepada siapa kita minta untuk kita dan anak-anak jadi pencinta AlQuran.

Kita hadirkan pelbagai kemudahan untuk anak belajar AlQuran tapi lupa nak doakan diri kita, anak-anak dan keluarga.

Mulai hari ini kita senaraikan apa doa yang kita nak dan mohon pada Allah.

Mak ayah selalu suruh anak mengaji tapi anak-anak tak nampak contoh tauladan qudwah dari kita. Mak ayah kena tunjukkan yabg kita ni pun suka baca AlQuran. Ajaklah anak-anak bersama-sama mengaji. Anak-anak suka meniru perilaku orang tua.

Tetapkan waktu rutin membaca AlQuran bersama-sama setiap hari contoh selepas sholat maghrib.

Anak-anak cepat bosan itu biasa. Mereka suka bermain. Mak ayah kena sesuaikan cara dengan anak-anak. 4-6 tahun kena banyak buat aktiviti yang menyeronokkan. Ingat fokus mereka terhad.

Semasa mengajar banyakkan pujian supaya keep motivated dan dihargai. Bila anak-anak boleh sebut, kenalah puji dan raikan pencapaian kecil yang diusahakan untuk kejayaan yang besar seterusnya.

Anggaplah bila kita ajak anak-anak mengaji itu satu perjuangan dan ladang pahala amanah yang diberi ganjaran dari Allah. Beri penghargaan ‘reward’ sebarang pencapaian tidak terhad pada pencapaian akademik semata. Ganjaran lebih menarik anak-anak untuk mengaji.

Segala usaha Mak Ayah akan dikira sebagai satu amal di sisi Allah swt. Peringatan buat diri sendiri dan semua. Mak Ayah belajar untuk ajar anak sendiri moga saham pahala itu berterusan.

Doakan agar Al Quran sentiasa jadi pendamping anak-anak dan rumah meriah dengan bacaan AlQuran.

Semoga bermanfaat.

Sama-samalah kita berdoa semoga anak cucu kita menjadi anak-anak yang baik dan mempunyai pegangan agama yang kuat…amin.

Teringat zaman mengaji dulu-dulu…selalu kene rotan ngan tok guru.

Note : Bermula minggu lepas saya dah mula ajar anak bongsu berumur 3 tahun mengaji…itu permintaan daripada dia sendiri supaya ajarkan dia mengaji. Alhamdulillah….


Tak Salah Makan Kat Luar, Dalam Rezeki Kita Ada Rezeki Orang Lain. Deep Perkongsian Wanita Ini.

Setiap harta yang kita miliki, pastinya ada bahagian untuk orang lain yang lebih memerlukan.

Ini yang dikatakan ni dalam rezeki kita, ada rezeki orang lain yang boleh dikongsi sama.

Sebagaimana perkongsian ini, menekankan bahawa berbelanja atau makan di luar dapat membantu menambah pendapatan peniaga yang menjual.

Selanjutnya ikuti perkongsian ini.

Saya tak berkenan orang cakap :
“Dari beli makanan kat luar, baik masak sendiri. Jimat pun jimat. Takdelah membazir duit.”

Kenapa cakap membazir?
Ingat orang yang berniaga makanan tu saja-saja nak bazirkan duit orang ke?

Saya memang tak berkenan dengan orang yang kedekut dan berkira. Bila kita berkira-kira dengan orang, rezeki kita pun berkira-kira nak datang dekat kita.

Ingat ya…
orang yang berniaga itu mencari rezeki untuk keluarga dia. Setiap orang ada komitmen masing-masing yang tak semua orang mampu cerita.

Sama juga macam saya ada kereta tapi ada kalanya saya suka keluar rumah naik teksi atau Grab.

Adakah saya membazirkan duit?
Cuba fikir dari sudut hikmah kebaikan.

Sebab apa?

Sebab Allah dah tetapkan rezeki kita dan rezeki pemandu Grab atau Teksi tersebut iaitu DALAM REZEKI KITA ADA REZEKI ORANG LAIN.

Kebaikannya;
Allah bagi saya pengalaman jumpa pemandu dan jika pemandu suka bercerita, kita dapat belajar mengenali sudut pandangan dan pengalaman orang lain. Beginilah cara saya belajar meningkatkan EMPATI dalam diri saya.

La hawla wala quwwata illa billah.

Antara benda yang saya suka buat dengan izinNya :

1. Setiap kali beli barang, bagi duit lebih kepada peniaga. Ingatkan diri kita bahawa duit yang kita bagi kepada orang itu BUKAN DUIT KITA tapi ALLAH TA’ALA yang bagi. Jadi, tak perlu jadi perasan sangat kita bersedekah. Malu dekat Allah. Rezeki kita bagi duit lebih tu pun datangnya dari Allah.

2. Bila naik teksi atau Grab pun bagi duit lebih dan ingatlah duit yang kita bagi itu Allah yang bagi. Bukan duit kita. Jadi, tak payah bangga cakap aku sedekah. Malu kat Allah sebab kalau Allah tak jentik hati kita untuk sedekah, kitalah orang yang paling BAKHIL.

3. Setiap kali bersedekah atau bagi duit lebih dekat orang, JANGAN MENGHARAPKAN BALASAN. Setiap kali kita buat kebaikan, bila kita harapkan balasan, itu maknanya KITA TAK IKHLAS.

4. Buat apa saja kerana ALLAH TA’ALA tanpa mengharapkan balasan. Orang yang ikhlas, dia takkan berharap orang akan balas balik kebaikan yang dia buat.

Sumber : Ustaz Muhamad Rizal